text:
Jaqe masisarojj jiwas kikparjam munasipjjañäni
“Jaqe masimarusti juma kipkarjam munarakim.” (MAT. 22:39)
73, 36 QʼOCHUNAKA
1, 2. Bibliarjamajja, ¿kunatsa munasirïñajj wali wakiskirejja?
JEHOVÁ DIOSAJJA, wali munasiriwa (1 Juan 4:16). Jesucristojj Awkipjam munasirirakiwa. Diosajj juparuw taqe kunat sipansa nayraqat luratayna, walja millón millón maranakaw Jesusajj Awkipampi chikajj alajjpachan jakäna. Ukhamatwa Awkipat munasirïña yateqäna (Col. 1:15). Alajjpachankkäna ukhasa, aka Oraqenkkäna ukhasa, Awkipat yateqasisajj munasiñ uñachtʼayapunïnwa. Ukhamasti Jehová Diosasa, Jesusasa munasiñampipuniw alajjpachat apnaqanipjjestani.
2 Mä kutejja akham arunakampiw mä chachajj Jesusar jisktʼäna: “¿Kawkïr mandamientos taqet sipansa wali jachʼajja?” sasa. Jesusasti juparojj sänwa: “‘[Jehová] Tatit Diosamaruw munäta taqe chuymamampi, taqe almamampi, taqe amuyumampiraki’. Akawa taqet sipansa jachʼa mandamientojja. Payïri mandamientosti ukar uñtatarakiwa: ‘Jaqe masimarusti juma kipkarjam munarakim’” sasa (Mat. 22:36-39).
3. Jaqe masi sasinjja, ¿khitinakatsa Jesusajj parlaskäna?
3 Cristianonakjamajj taqeniruw munasiñasa. Jesusajja, Jehová Diosampiru jaqe masinakamampiruw munasipjjañama sasaw säna. Ukampis jaqe masi sasinjja, ¿khitinakatsa Jesusajj parlaskäna? Cheqas taqe jaqenakatwa parlaskäna. Amuytʼañataki, jiwasatï casadöstan ukhajja, jaqe masisajj chachasa, jan ukajj warmisawa. Tamankir jilat kullakanakasa, Diosan arunakapat yatiyktan uka jaqenakasa jaqe masisarakiwa. Kunjamsa taqe jupanakarojj munasiña uñachtʼaysna ukwa aka yatichäwin yatjjataskañäni.
CHACHAMARUSA WARMIMARUS MUNASIÑAMAWA
4. Casado chacha warminakajj kusisitaw jakasipjjaspa sasajja, ¿kunatsa sistanjja?
4 Nayrïr awk taykasarojj Jehová Diosaw jaqechawayi. Ukhamajj Jehová Diosaw matrimonio uttʼayirejja. Diosajja, Adanampi Evampejj kusisita jakasipjjaspa ukhamarak aka Oraqe jaqenakampi phoqantapjjaspa ukwa munäna (Gén. 1:27, 28). Ukampis Adanampi Evampejj janiw Diosarojj istʼapkänti, ukhamatwa kusisita jakasiñ aptʼasipjjäna. Janiw ukakïkänti, jiwasarojj juchampiru jiwañampiruw aptʼawayistu (Rom. 5:12). Niyakejjay pantjasiri jaqëstanjja, ¿casado chacha warminakajj kusisita jakasipjjaspati? Jïsa, kusisitaw jakasipjjaspa. ¿Kunatsa ukham sistanjja? Cheqas Jehová Diosajj Biblia toqew chacha warminakarojj suma ewjjtʼanak churi (2 Timoteo 3:16, 17 liytʼañataki).
5. Casado chacha warminakantï munasiñajj utjani ukhajja, ¿kunjamas jakasipjjani?
5 Casado chacha warmin suma jakasiña utjañapatakejj munasiñaw utjañapa sasaw Bibliajj qhanañchi. Apóstol Pablojj cheqpach munasiñat akham sänwa: “Khitintejj munasiñajj utjki ukajj llampʼu chuymaniwa, suma jaqewa, janiw envidiasirïkiti, janiw jachʼa jachʼa tukurïkiti. Janiw kuna jan walsa lurkiti, janirakiw kunsa jupatakiki munirïkiti, janiw coleraskiti, janirakiw colerasitapsa imjjäsiskiti. Janiw kunatejj jan walïki ukatjj kusisiñ yatkiti, jan ukasti kunatejj cheqapäki ukat kusisiñ yati. Taqe kun tʼaqhesi, taqe kun iyawsi, taqe kun llampʼu chuymampi suytʼaraki. Munasiñajj janipuniw tukuskiti” sasa (1 Cor. 13:4-8). Casado chacha warminakatï Pablon uka arunakapat lupʼipjjani, ukarjam sarnaqapjjarakini ukhajja, kusisitaw jakasipjjani.
6, 7. 1) Familiar pʼeqtʼañ toqetjja, ¿1 Corintios 11:3 qellqatajj kamsisa? 2) ¿Kunjamsa cristiano chachajj warmiparu uñjañapa?
6 Familia taypin pʼeqtʼirirojja, Jehová Diosaw uttʼayawayi. Pablojj sänwa: “Cristowa taqe chachan pʼeqepajja, chachasti warmin pʼeqeparakiwa, kunjämatejj Diosajj Criston pʼeqepäki ukhama” sasa (1 Cor. 11:3). Kunjamtï uñjktanjja, familia taypin pʼeqtʼirejj chachawa. Pʼeqtʼirjamajja, familiapar janiw jan wal uñjañapäkiti, jan ukasti wali munasiñampiw uñjañapa, ukwa Jehová Diosajj muni. Uka toqetjja, Jehová Diosajj wali yateqaskayawa, Jupajj wali munasiñampiw Jesusar uñji, janipuniw Diosajj jupan askipak thaqkiti. Ukatwa Jesusajj Awkipar wali respetompi uñjaraki. Jesusajj akham sänwa: ‘Nayajj Awkirojj munastwa’ sasa (Juan 14:31). Jehová Diosatï Jesusar jan wal uñjaspäna ukhajja, janipuniw kunapachas ‘Awkirojj munastwa’ sasin siskaspänti.
7 Kunjamtï uñjaniwayktanjja, chachajj warmin pʼeqepawa sasaw Diosan Arupajj qhanañchi. Ukampis warmiparojj jachʼaruw aptañapa sarakiwa (1 Ped. 3:7). ¿Kunjamsa chachajj warmiparu jachʼar aptaspa? Kunjamäskis warmipajja ukwa amuyañapa, ukatsti kuntï siski uksa istʼañaparakiwa. Bibliajj siwa: “Chachanaka, munasipjjam warminakamaru, kunjämtejj Cristojj [tamaru] munasi, ukhamarak jakañapsa jupa layku aptʼasiwayi ukhama” sasa (Efe. 5:25). Jesusajj walpun arkirinakaparojj munasïna, ukatwa jupanak laykojj jakañapsa aptʼasiwayi. Chachanakatï Jesusat yateqasisina warmiparu munasiñampi uñjapjjani ukhajja, warminakatakejj chachapar munasiñasa, respetañasa, amtanakapar yanaptʼañas janiw chʼamäkaniti (Tito 2:3-5 liytʼañataki).
JILAT KULLAKANAKAR MUNASITAMWA UÑACHTʼAYAÑAMA
8. ¿Kunjamsa jilat kullakanakasar uñjañasa?
8 Aka Oraqpachanjja, millón millón jaqenakaw Jehová Diosar servipjje, ¿kunjamsa jupanakar uñjañasa? Bibliajj akham sistuwa: “Taqeniruw aski lurañäni, jukʼampis [tamankir] jilatanakasaru” sasa (Gál. 6:10; Romanos 12:10 liytʼañataki). Apóstol Pedrojj akham sänwa: “Jichhajj jumanakajja, qollan ajayu toqe Tatitun arunakap istʼasinjja, almanakamjja qʼomachasjjapjjtawa jilatanakaru cheqpachan munañataki. Ukhamajj maynit maynikamaw munasipjjañama taqe chuyma, ukhamarak taqe chʼamampi” sasa. Ukatsti akham sarakïnwa: “Ukat sipansa jumanakanjja munasiñajj utjapunpan” sasa (1 Ped. 1:22; 4:8).
9, 10. ¿Kunatsa Diosan servirinakapajj mayachtʼatätanjja?
9 Jehová Diosan servirinakapajja, jilat kullakanakasarojj taqe chuymaw munastanjja. Jehová Diosarus wal munastanjja, leyinakaparus istʼaraktanwa. Ukatwa Jehová Diosajj qollan ajayupa churistu. Uka qollan ajayun yanaptʼapampiw taqe jilat kullakanakasampejj mayachtʼatätanjja (1 Juan 4:20, 21 liytʼañataki).
10 Cristianonakan maynit maynikam munasipjjañapajj kunja wakiskirisa ukjja apóstol Pablojj akham sänwa: “Khuyapayasiñampi, suma jaqëñampi, jiskʼar tukuñampi, llampʼu chuymanïñampi isthapitay sarnaqapjjam. [...] Ukatsipansa wali munasiñanïpjjam, munasiñasti mayaruw tukuyi, taqe kunsa phoqharakiwa” sasa (Col. 3:12, 14). Ukatsti Pablojj saskakïnwa: “Sumankapjjam, maynit maynikama khuyaptʼayasirïpjjam, perdonasirïpjjarakim maynit maynikama, kunjämtejj Diosajj jumanakaru perdonapjjtam Cristo toqe ukhama” sasa (Efe. 4:32). Cristianonakjamajja, kawkhansay jikjjataskstanjja taqeniw mayachtʼatätanjja, ¿kunas ukatakejj yanaptʼistu? Munasiñaw yanaptʼistu. Ukham munasiña utjatapat wali kusisitapuniw jikjjatastanjja.
11. ¿Kunas cheqa religionätas uñachtʼayi?
11 Jehová Diosan Testigonakapajj taqeniw munastanjja, ukhamarus mayachtʼatarakïtanwa. Ukaw cheqa religionätas uñachtʼayi. Jesusajj akham sänwa: “Jumanakatejj maynit maynikama munasipjjätajja, taqeniw amuyapjjani nayan discipulonakajjäpjjatama” sasa (Juan 13:34, 35). Apóstol Juanajj sarakïnwa: “Ukhamatwa yatisi khitinakas Diosan wawanakapajja, khitinakarakis Supayan wawanakapäkarakis ukajja. Kawkïritejj jan aski lurkejja, ukhamarak jan jilaparus munaski ukajja, janiw Diosankkiti. Aka arunakwa istʼapjjtajja qalltäwitpacha: ‘Munasipjjam maynit maynikama’” sasa (1 Juan 3:10, 11). Jehová Diosan Testigonakapakiw munasiñ uñachtʼaytanjja ukat mayachtʼatas sarnaqaraktanjja, ukaw Jesusan arkiripätas uñachtʼayi. Ukatwa Diosajj Reinopat aka Oraqpachan yatiyasiñapatakejj jiwasar ajllisistu (Mat. 24:14).
MUNASIÑATWA WALJA JAQENARU TANTACHTHAPISISKI
12, 13. ¿Kunsa jichhürunakan Diosan servirinakapajj lurasipki, ukat kunsa katoqapjjani?
12 Jichhürunakanjja, Jehová Diosan Testigonakapat jila partejj ‘walja jaqenakat’ uñtʼatäpki uka taypitäpjjewa. Jupanakasti taqe markanakatäpjjewa, ukatsti Diosan Reinopat yatiyasiñapatakiw yanaptʼasipki. Bibliajj jupanakat akham siwa: “Akanakajj wali jachʼa llakinakwa pasanipjje, isinakapsti Corderon wilapampi tʼajjsusarakiw janqʼoptayanipjje” sasa. Uka arunakajja, Jesusan loqtasitapar iyawsapjjatapwa uñachtʼayi. Jupanakajj Diosar wal munasipjje ‘uruy arumaw’ servipjjaraki, Jesusarus munasipjjarakiwa (Apo. 7:9, 14, 15).
13 Jehová Diosajja, niyaw aka jan wali pachjja ‘jachʼa tʼaqhesiña’ urun tukjani (Mat. 24:21; Jeremías 25:32, 33 liytʼañataki). Niyakejjay Jehová Diosajj servirinakapar wal munaschejja, ‘jachʼa tʼaqhesiña’ urunjja jarkʼaqaniwa, ukatsti wiñay jakañwa jupanakar churarakini. Kunjamtï niya 2.000 maranak nayrajj mä profeciajj siskänjja, “Diosajj taqe jachanakapwa nayranakapatjja picharani, janirakiw jiwañas, jachañas utjkjjaniti, warariñasa ni usuyasiñasa”. Kunapachatï jan walinakasa, tʼaqhesiñasa, jiwañasa jan utj-jjani ukhajja, jakasiñajj wali sumapunïniwa (Apo. 21:4).
14. ¿Jehová Diosan Testigonakapajj qawqhanëjjapjjesa?
14 Qhepa urunakajj 1914 maran qalltkäna ukhajja, alajjpachar sarañataki ajllit cristianonakajj 5.000 ukhanikïpjjänwa. Jan walinakansa uñjasipkchïnjja, jaqe masipar munasipjjatap laykojj yatiyasipkakïnwa. Cheqas Diosan qollan ajayupaw yanaptʼaskäna. Ukham yatiyasitapatjja, jichhakamajj walja jaqenakaruw tantachthapisiski, jupanakajj wiñay jakañ katoqañwa suyasipki. Jichhürunakanjja, Jehová Diosan Testigonakapajj niya kimsaqallq millonäjjtanwa. Ukatsti 115.400 tamanakaw aka Oraqpachan utj-jjaraki. Cheqas Diosan markapajj ¡walipuniw jiljjattaski! Sañäni, 2013 septiembre phajjsit 2014 agosto phajjsikamajja, 275.500 jilat kullakanakaw bautisasiwayapjje. Sapa semanajj 5.300 jilat kullakas bautisasipkaspa ukhamawa.
15. ¿Kunas Diosan arunakap jaqenakar yatiyañatakejj yanaptʼistu?
15 Diosan Reinopat suma yatiyäwinakjja waljaniw istʼasipki, uk yatiñajj wali kusiskañapuniwa. Walja jaqenakaru purtʼañatakejja, Bibliat apstʼat qellqatanakaw yanaptʼistu, ukasti 700 jila arunakanwa utji. Amuytʼañataki, Oraqpachana yaqha qellqatanakajj lakiraski ukat sipansa, Yatiyañataki revistaw jilpach lakirasi. Sapa phajjsejj 52 millón jila revistanakaw 247 arunakan imprimisi. ¿Kunsa chiqpachapuni Bibliax yatichi? librojja, jichhakamajj 200 millón jilaw 250 arunakan imprimisiwayi.
16. ¿Kunatsa Jehová Diosan servirinakapajj jiljjattaski?
16 Jehová Diosan servirinakapajj Diosaruw iyawstanjja, ukatsti Bibliajj Jupan amuytʼayatäsin qellqatätapwa amuyaraktanjja, ukatwa jukʼampi jiljjattasktanjja (1 Tes. 2:13). Supayan uñisitpachasa, arknaqatpachasa, Jehová Diosampejj sumwa apastanjja (2 Cor. 4:4).
JAQE MASIMAROJJ MUNASIÑAMAWA
17, 18. Jaqenakan jan istʼañ munatajja, ¿kun lurañassa Jehová Diosajj muni?
17 Yatiyir sarktan ukhajja, yaqhep jaqenakajj istʼapjjestuwa yaqhepasti janiraki. Jan istʼapkistu ukhajja, ¿kun lurañassa Jehová Diosajj muni? Jaqenakan kun luratpachasa, Bibliar istʼsna ukwa muni. Colosenses 4:6 qellqatajj akham siwa: “Parlatanakamasti sumäñapapuniwa jan khitirus coler churirjama, sapa mayniru kunjäm arusjjatañsa yatipjjañamarakiwa” sasa. Ukhamasti jaqe masisar munasitas laykojja, cheqa yatichäwinakjja ‘suma chuymampi’ respetompiw qhanañchañasa (1 Ped. 3:15).
18 Jaqenakajj jiwasatak colerapkchini ukhasa, cheqa yatichäwinak jan istʼañ munapkchistani ukhasa, Jesusat yateqasisaw munasiñampi jupanakar uñjañasa. Bibliajj Jesusat akham siwa: “Jan wali arunakampi toqepkän ukkhajja, janiw jupajj jan wali arumpiraki kuttʼaykänti; tʼaqhesiyapkän ukkhasti, janiw ‘suytʼam’ siskänti, jan ukasti cheqaparu taripir Diosaruw katuyänjja” sasa (1 Ped. 2:23). Ukhamajj jaqenakatï jiwasar jan walinak lurapjjestani ukhajja altʼat chuymanïñasawa, janiw kikpat kikpa kuttʼayañasäkiti. Jan ukasti aka ewjjarjamaw sarnaqañasa: “Jan ñanqhat ñanqhjja kuttʼayapjjamti, ni jan wali arut jan wali arsa kuttʼayapjjarakimti. Jan ukasti aski arumpi kuttʼayapjjam” sasa (1 Ped. 3:8, 9).
19. ¿Kunjamsa uñisirinakasar uñjañasa?
19 Altʼat chuymanïstan ukhajja, Jesusan aka arunakapar istʼañäniwa, jupasti sänwa: “Istʼapjjaraktawa kunatï satäkänsa ukjja: ‘Jaqe masimarojj munam, uñisirimarusti uñisirakim’ sasa. Ukampis nayajj sapjjsmawa: Uñisirinakamarojj munapjjam, maldecirinakamarojj bendecipjjam, uñisirinakamarusti aski lurapjjam, Diosat mayirapipjjarakim khitinakatejj jumanakar toqepktam, ukhamarak jan walinaks lurapktam ukanakatakisa. Ukhamatwa jumanakajj alajjpachankir Awkiman wawanakapäpjjätajja. Jupasti taqenitakiw intsa jalsuyani, ukhamarak aski jaqenakatakisa, jan aski jaqenakatakisa jallsa puriyaniraki” sasa (Mat. 5:43-45). Diosan servirinakapjamajja, uñisirinakasan jan wali uñjatpachasa jupanakar munasiskakiñasawa.
20. ¿Kunapachas taqe jaqenakajj Jehová Diosarusa jaqe masiparusa munasipjjani? (21 janankir foto uñjjattʼam.)
20 Jehová Diosar munasitassa jaqe masisaru munasitassa taqe horasanwa uñachtʼayañasa. Jaqenakan uñisitpachasa, jan istʼañ munatpachasa, yanaptʼa munapkani ukhajj yanaptʼañasawa. Apóstol Pablojj akham sänwa: “Janipun khitirus manüpjjamti, jan ukasti jumanak pura munasiñanak manüpjjam. Jaqe masipar munirejja kuntejj leyejj siski ukwa phoqhe. Mandamiento arunakajj siwa: ‘Jan wachoqa juchjja luramti, jan jiwayamti, jan lunthatamti, jan jaqe masimaru kʼarintamti, jan jaqenkïri munapayamti’ sasa. Taqe aka mandamientonakajja yaqhanakamp kunajja, aka arunakwa phoqhasi: ‘Jaqe masimarojj juma kipkarjam munasim’ sasa. Maynitejj munasiñanïchejja, janiw kuna jan wals masiparojj lurkaspati, ukhamasti munasiñanwa leyejj sum phoqhasi” sasa (Rom. 13:8-10). Supayajja, jaqenakarojj jupanak pura uñisisipjjañapatakiw chʼamañchi, ukampis jiwasajj jaqe masisaruw munastanjja (1 Juan 5:19). Kunapachatï Jehová Diosajj Supayampiru, sajjranakapampiru, aka ñanqha pachampiru tʼunjani ukhajja, taqe jaqenakaw Jehová Diosarusa jaqe masiparus munasipjjani. Ukhaman jakasiñajj ¡mä suma bendicionapunïniwa!


c: text/html

text:
Tantachasirinakatak yatiyäwinaka
YAQHA TANTACHÄWINAKA
DIOSAN REINOPAT YATIYIRINAKATAKI ESCUELA. Precursorat servisipki, ukat uka escuelar sarasin Jehová Diosar jukʼamp serviñ munapki uka jilat kullakanakajja, domingo jaypʼuw mä tantachäwir sarapjjaspa, jupanakajj 23 maranit 65 maranïpjjañapawa. Uka tantachäwejj kawkjankanisa kuna horarünisa ukajj yatiyasiniwa.
BETEL UTAN YANAPTʼAÑ MUNIRINAKATAKI. Bautisat jilat kullakanakat kawkïrinakatï janïr 36 maranïpki, ukat aka markankirïpjje jan ukajj aka markankañatak documentonakanïpjje ukat Betel utan serviñ munapki ukanakajja, viernes jaypʼutak wakichat tantachäwiruw sarapjjaspa. Uka tantachäwejj kawkjankanisa kuna horarünisa ukajj yatiyasiniwa.
TANTACHASIRINAKATAK YATIYÄWINAKA
KATOQERINAKA. Katoqerinakajj tantachäwir jutirinakaru yanaptʼañatakiwa. Jupanakaw kawkjansa autonakajj saytʼayasiñapa, kawknämsa sarañasa uk sapjjestani, asientonaksa uñachayapjjestani ukat yaqhanaksa yatiyapjjarakistani, ukhamajj kuntï jupanakajj sapkani ukarjamapuniw lurañasa.
ASIENTONAKA. Familiamataki, jumamp chika sarapki jan ukajj jumamp Bibliat yateqapki ukanakatakikiw asientonak imasma. Janiw yaqha asientonakarojj yänakama jan ukajj cosasanakam uchañamäkiti.
BAUTISMO. Bautisasirinakatakejj plataforma uñkatasiruw asientonakajj wakichasini, jan ukhamäkanejj yatiyasiniwa. Sábado alwajja, bautisasirinakataki arstʼäwi janïr qalltkipanwa bautisasirinakajj uka asientonakar qontʼasjjapjjañapa. Sapa mayniw toallampi, umar mantañataki isimpi apasiñapa.
QOLLQEMPI YANAPTʼAÑATAKI. Akham tantachasiñatakejj walja gastonakaw utjawayi, asientonak utjañapataki, arstʼäwinak sum istʼañataki (sonido), videonak uñjañataki ukat yaqha yanaptʼanakampitaki. Ukhamatwa aka jachʼa tantachäwin wali kusisit jikjjatastanjja, Jehová Diosarus jukʼampirakiw jakʼachastanjja. Qollqempi yanaptʼatamajj uka gastonakataki ukat oraqpachan Diosat yatiyasiski ukaruw yanaptʼani. Qollqe iranttʼañamatakejja, cajanakajj taqe cheqanakan uchatawa. Oraqpachan Jilïr Irpirinakajja, qollqempi taqe chuyma yanaptʼapjjatamat walpun yuspäranipjjtam.
CHHAQAYASKTAN UKANAKA. Chhaqat yänaka jan ukajj cosasanak aptäta ukhajja, uka cheqaruw jaytaniñama. Ukat jumatï kuns chhaqayasïtajja, uka cheqaruw thaqer sararakisma. Chhaqapki uka wawanakjja ukarurakiw irpäta. Ukampis uka cheqajj janiw wawanakar uñjañatakïkiti. Mirä amp suma, wawanakamjja sum uñjasipjjäta, jumanakampïñapawa, janiw sapak sarnaqapjjañapäkiti.
PRIMEROS AUXILIOS. Ukan yanaptʼirinakajja, AKA TANTACHÄWIN JAN WALTʼAPKI UKANAKATAKIKIWA.
YANAPTʼAÑ MUNIRINAKA. Aka jachʼa tantachäwin yanaptʼañ munsta ukhajja, Departamento de Información y Servicio Voluntario siski uka cheqaruw saräta.
Jehová Diosan Testigonakapan Oraqpachan Jilïr Irpirinakapan wakichatawa

robotstxt: allowed

filter: keep


text:
YATIYAÑATAKI Noviembre 2013 | ¿Kuna kʼari yatichäwinakas jaqenakar Diosat jitheqtayi?
Walja maranakaw religionanakajj jaqenakar Diosat jitheqtayañatakejj kʼarinak yatichapjje. ¿Diosajj wali qhoru ukat jan jakʼachaskayäpachati?
NAYRÏR PAGINAN PʼEQEÑCHÄWIPA
¿Kunatsa waljanejj Diosar jan munasipki?
¿Diosajj jumatak jan jakʼachasiñjamati? ¿Diosar munasiñajj jumatak chʼamati? Kunatsa yaqhepajj ukham amuyapjje uk yatjjatam.
NAYRÏR PAGINAN PʼEQEÑCHÄWIPA
Diosajj janiw sutinïkiti sasaw kʼarisipjje
¿Diosajj kuna sutinisa? ¿Sutip aytañasäspati? ¿Kunatsa uk yatjjatañamajj wakisispa?
NAYRÏR PAGINAN PʼEQEÑCHÄWIPA
Diosarojj janiw uñtʼañjamäkiti sasaw kʼarisipjje
Trinidad kʼari yatichäwejj Diosar uñtʼañata ukat Jupar munasiñatwa jarkʼistu. ¿Khitirutï jan uñtʼktan ni amuyktan ukarojj munassnati?
NAYRÏR PAGINAN PʼEQEÑCHÄWIPA
Diosajj wali qhoru Diosawa sasaw kʼarisipjje
Juchararanakarojj infiernonwa Diosajj tʼaqhesiyi sasaw walja jaqenak amuyapjje. ¿Diosajj qhorüpachati? Maynejj jiwjje ukhajj ¿kawkinkisa?
NAYRÏR PAGINAN PʼEQEÑCHÄWIPA
Diosan arunakapaw qhespiyistaspa
Kuntï religionanakajj yatichapki uk amuyañatakejj ¿kamsänsa Jesusajja?
KEYS TO FAMILY HAPPINESS
¿Kunjamsa qʼajjo wawamampejj jan toqesis parlasma?
Kunjam jaqënisa uk sum amuytʼasiñwa wawamajj yateqaski, ukatwa kuntï amuyki uk arstʼasiñapajj wakisi. ¿Kunjamsa yanaptʼasma?
DRAW CLOSE TO GOD
Diosajj Jupar thaqherinakarojj bendiciwa
¿Kuna kasta iyawsäwininakarus Diosajj bendispacha? Diosajj ¿kunjamsa servirinakaparojj bendici?
JUPJAM IYAWSÄWINÏPJJAÑÄNI
Juparojj ‘Diosajj askit katoqäna’
Jehová Diosatakejj taqeniw wali wakiskirïpjje, ¿kunjamsa Rahab warmin sarnaqäwipajj uk uñachtʼayistu? ¿Kunsa iyawsäwipat yateqsna?
Biblia toqet jisktʼanaka
¿Suma jaqenakajj taqenit alajjpachar sarapjje? Bibliajj uka toqet kamsisa uk yatjjatam.


text:
12 YATICHÄWI
Pablon sobrinopajj jan ajjsarirïnwa
Mä waynituw apóstol Pablorojj jiwañat qhespiyäna, jupan sutipajj janiw yatiskiti. Jupajj Pablon sobrinopänwa. Uka waynitojj jan ajjsarirïnwa. ¿Kuns lurpachäna uk yatiñ munasmati?...
Mä kutejja, carcelaruw Pablorojj Jerusalenan llawintapjjäna, Jesusjjat parlatapata. Pablorojj wal uñisipjjäna. Ukatwa mä qawqha jan wali jaqenakajj akham sas amtapjjäna: “Pabloru tribunalar apañapatak soldadonakan pʼeqtʼiripar parljjayañäni. Thakitwa jiwasajj suytʼañäni, ukat pasasipkani ukhaw Pablorojj jiwayañäni” sasa.
Pablon sobrinopajj ukwa istʼatayna. Ukat jankʼakiw tiopar awisirejj saräna. Pablojj uk istʼasajj akham sänwa: “Soldadonakan pʼeqtʼiriparu uk jankʼak awisir saram” sasa. ¿Uk lurañajj chʼamäpachänti?... ¡Jïsa! Soldadonakan pʼeqtʼiripajj wali munañanïnwa. Ukampis Pablon sobrinopajj jan ajjsarasaw jupamp parlir saräna.
Soldadonakan pʼeqtʼiripajj sumwa waynitur istʼäna. Ukat 500 soldadonakaruw Pablor jarkʼaqapjjañapatak akham sas khitäna: “Jichha arumpacha Pablorojj Cesarea markar apapjjam” sasa. ¿Jan wali jaqenakajj Pablor jiwayapjjpachänti?... ¡Janiw jiwayapkänti!
¿Kunsa aka sarnaqäwit yateqasma?... Jumajj Pablon sobrinopat yateqasiñamawa, janiw ajjsarirïñamäkiti. Cheqansa, Jehová Diosat jaqenakaru parlañatakejj janiw ajjsarañasäkiti. ¿Jaqenakar jan ajjsarasa Jehová Diosat parlaskakïtati?... Jupat parlañajj wali wakiskiripuniwa, ukhamatwa walja jaqenakajj qhespiyasipjjani.


text:
Mayo 28, domingo
Diosan jan uñjkay yänakapajj jupan luratanakap toqew uñachtʼayasi. Qhanpachwa uñachtʼayasi kunapachatejj aka oraqejj luratäkäns ukürutpacha jupajj Diosätapa, chʼamapajj jan tukuskirirakïtapa (Rom. 1:20).
Jehová Diosajj kunja munasirisa ukjja, kunayman toqetwa uñjtanjja. Amuytʼañataki, alajjpachajj wali suma lurtʼatawa. Ukanjja walja millón millón galaxianakaw utji, sapa galaxianjja millón millón warawaranaka ukhamarak planetanakaw utji. Jiwasajj jakktan uka galaxiajja, Vía Láctea satawa, ukan mä jachʼa warawaraw utji, ukasti Inti satawa. Janitï Intejj utjkaspa ukhajja, aka Oraqen janiw jakañajj utjkaspati. Ukanakajj Jehová Dios sapaki wali chʼamanïtapa, yatiñanïtapa ukhamarak munasirïtapwa uñachtʼayi. Chʼojjña alinaka utjañapatakisa, animalanaka, ukhamaraki jaqenaka jakañapatakisa Jehová Diosajj wali sumwa aka Oraq lurtʼawayi. Nayrïr awk taykasarojja, mä suma jardinwa jakapjjañapatak churäna. Jupanakajja, jan juchanïpjjatap laykojj suma amuyuni, jan usuntiri ukhamäpjjänwa, wiñayatakiw jakapjjarakispäna (Apo. 4:11). Bibliajj Jehová Diosat akham siwa: “Jaqenakarusa, uywanakarus manqʼañ churiri[wa]: khuyapayasiñapajj wiñayawa” sasa (Sal. 136:25). w15 11/15 3:7, 8
Mayo 29, lunes
Nayajj sapürupuniw jumanakampïskta (Mat. 28:20).
Yatiyañatak yanaptʼanakjja Jesusaw churistu. Uka yanaptʼanakat yaqhepajj mä qawqha tiempokiw apnaqasiwayi, yaqhepasti jichhakamaw apnaqasiski. Ukampis ukanakajj sum yatiyañatakiw yanaptʼawayistu. Amuytʼañataki, Yatiyañataki tarjetanakampiw jilat kullakanakajj 1933 maran yatiyañ qalltapjjäna. Ukaw nayrïr kuti mistupkäna ukanakarojj yanaptʼäna. Uka jiskʼa tarjetanakanjja, Bibliat apstʼat mä qawqha arunakaw qellqtʼatäna. Yatiyañataki tarjetanakajj Diosan arunakap yatiyañan wal yanaptʼawayi. Janïr uka tarjetanakajj utjkäna ukhajja, yaqhep jilat kullakanakajj jaqenakar yatiyañ walsa munapkchïnjja, ajjsarayasiñat janiw kun sañs yatipkänti. Ukampis yaqhep jilat kullakanakajj jan ajjsartʼasaw kuntï yatipkäna uk mä qawqha minutonakan jaqenakar sapjjerïna. Jupanakasti awisajj jan sum amuytʼasaw kuns arsupjjerïna. Yatiyañataki tarjetanakajja, mä qawqha arunakampi wali qhana yatiyañatakiw jilat kullakanakar yanaptʼawayi. w15 11/15 5:3-6
Mayo 30, martes
[Jehová] Tatitun sutip jachʼar aptapjjam (Sal. 148:13).
Traducción del Nuevo Mundo Biblian walja kutiw Diosan sutipajj uñsti. Ukhamasti Diosajja, sutipajj Biblianakan uñstaspa ukat jachʼañchasirakispa ukwa muni (Éxo. 3:15; Sal. 83:18; Isa. 42:8; 43:10; Juan 17:6, 26; Hech. 15:14). Jehová Diosajja, sutipajj nayra qellqatan uchasiñapatakiw Biblia qellqerinakarojj qollan ajayupampi yanaptʼäna (Eze. 38:23, NM). Ukhamasti, khitinakatï Diosan sutipa Biblianakan jan uchañ munapki ukanakajja, Diosar jan respetapjjatapwa uñachtʼayapjje. Jichhürunakanjja, nayra qellqatanakajj jukʼampiw jikjjatasiwayi, uka qellqatanakanjja Diosan sutipajj walja kutiw uñsti. Inglés arur jaqokipata Traducción del Nuevo Mundo Bibliajj wasitat uñakipasiwayki ukanjja, 7.216 kutiw Diosan sutipajj uñsti, 1984 maran mistkäna uka Bibliat sipansa sojjta cheqampinwa uñsti. ¿Kunatsa ukhampi yapjjatasiwaypacha? Rollos del mar Muerto qellqatajj jichhanakaki jikjjatasiwayki ukanjja, 1 Samuel 2:25; 6:3; 10:26; 23:14, 16 cheqanakampinwa Diosan sutipajj uñsti, ukatwa yapjjatasiwayi. Maysa toqetjja, nayra qellqatanakat sum yatjjatasajj Jueces 19:18 qellqatansa Diosan sutipajj uchasiwayarakiwa. w15 12/15 2:5, 6


text:
7 YATICHÄWI
Sapaki uñjasisajja, ¿kunsa lurasma?
Aka wawajj wali sustjatawa. ¿Jupjam jikjjatasirïtati?... Awisajj taqeniw jupjam uñjastanjja. Nayrajj ukhamarakiw Diosan servirinakapajj ajjsarayasipjjerïna ukat sapakïpkaspas ukhamaw amuyasipjjerïna, sasaw Bibliajj qhanañchi. Maynejj Elías satänwa.
Janïr Jesusajj naskäna ukhaw Eliasajj Israel markan jakasïna. Israelitanakan reyipajj Acab satänwa, esposapasti Jezabel satarakïnwa. Jupanakajj janiw Jehová Diosar yupaychapkänti, jan ukasti Baal sat kʼari diosaruw yupaychapjjäna. Ukatwa uka markankirinakajj uka kʼari diosar yupaychapjjarakïna. Jezabel reinajj jan sinttʼasirïnwa, Jehová Diosan yupaychirinakaparus jiwarayañwa munäna. Eliasarus ukhamaraki. ¿Kunsa Eliasajj lurpachäna?...
Wasararuw sarjjäna, ukansti mä qollu pʼiyaruw imantasïna. ¿Kunatsa uk lurpachäna?... Jehová Diosan yanaptʼasirïtap yatkchïnsa, ¡Eliasajj wal ajjsarayasïna! Cheqansa, Jehová Diosajj wali chʼamaniwa, ukat walja kutirakiw jupar yanaptʼäna. Mä kutejja, alajjpachat nina apayanisaw mayisitapar istʼäna. Ukhamajj janiw Eliasajj ajjsarañapäkänti.
Eliasajj qollun imantatäskäna ukhaw Diosajj akham jisktʼäna: “¿Kuns akan luraskta?” sasa. Eliasajj sarakïnwa: “Nayrajj walja jaqenakaw Jumar yupaychir utjäna. Jichhajj naya sapakëjjtwa. Ukat jiwayañatakiw thaqhasipkitu” sasa. Eliasajj sapakëjjaspas ukhamwa amuyasïna. Ukampis Diosajj akham sänwa: “Janiw sapäktati. Paqallq waranqa jaqenakaw nayar yupaychir utjaski. Jan ajjsaramti. Yaqha lurañanakwa jumar churañ munsma” sasa. Uk istʼasajja, ¿kunjamakis Eliasajj jikjjataspachäna?...
¿Kunsa Eliasan sarnaqäwipat yateqasisma?... Janiw sapakïkasmas ukham amuyasiñamäkiti, ni ajjsarañamäkisa. Diosar munasiri walja amigonakaw utjtam, jupanakajj wal munasipjjaraktamjja. Ukat Jehová Diosasa munasiraktamwa. Jupajj wali chʼamaniwa ukat yanaptʼapunïtamwa. Uk yatiñajj ¿janit kusisiyktam?...
BIBLIAT LIYTʼAÑÄNI
1 Reyes 19:3-18
Salmo 145:18


text:
CRISTIANJAM JAKAÑATAKI UKAT YATIYAÑATAKI Junio 2017
Yatiyañatak yanaptʼanaka
¡Despertad! revistamp yatiyañataki, ukat kunatsa jakäwejj wali valorani uka toqet yatiyañatak yanaptʼanaka. Kunjamsa yatiyasma ukjja juma pachpaw uka yanaptʼanakarjam wakichtʼasisma.
BIBLIAN SUMA YATICHÄWINAKAPA
Jehová Diosan arupajj phoqasipuniwa
Jeremiasajj Babilonia markarojj kunjamsa katuntasini tʼunjasirakini uka toqet arskäna uka profeciajj phoqasipunïnwa.
CRISTIANJAM JAKAÑATAKI
¿Jehová Diosan arsutanakapar confiytati?
Josué chachajj Jehová Diosan arunakapajj phoqasipuniwa sasaw säna. ¿Kunas Diosan arsutanakapar jukʼamp confiyañatakejj yanaptʼistaspa?
BIBLIAN SUMA YATICHÄWINAKAPA
Suytʼañajj aguantañatakiw yanaptʼistu
Jeremiasajj walsa tʼaqeskchïnjja, ¿kunas pacienciampi aguantañatakejj yanaptʼäna? ¿Kunjamsa jan walinakar saykatañatakejj wakichtʼasiristjja?
BIBLIAN SUMA YATICHÄWINAKAPA
Ezequielajj Diosan yatiyäwinakap kusisitaw yatiyäna
Jehová Diosajja Ezequielarojj mä rollo churasajj manqʼantam sasaw mä visionan säna. ¿Kamsañsa uka visionajj munäna?
CRISTIANJAM JAKAÑATAKI
Kusisitaw suma yatiyäwinak yatiyañasa
Awisajj Diosan arunakap yatiyir sarañajj chʼamakïspawa, ukampis Jehová Diosajj kusisit Diosawa, juparojj kusisita sirvsna ukwa muni. ¿Kunas kusisita yatiyir sarañatakejj yanaptʼistaspa?
BIBLIAN SUMA YATICHÄWINAKAPA
¿Salvasiñatakejj chimpu katoqätati?
Ezequiel chachan visionapajj nayra tiempon Jerusalén markajj tʼunjatäkäna ukhaw phoqasïna. ¿Kunjamsa jichha tiempon uka visionajj phoqasiskaraki?
CRISTIANJAM JAKAÑATAKI
Jehová Diosan yatichäwinakaparjam sarnaqapjjañäni
Servirinakapajj Jehová Diosan yatichäwinakaparjam sarnaqañasawa. ¿Kunjamatsa uk lursna? ¿Kunatsa ukham lurañajj wakisi?


text:
JUK’AMPI YATXATAÑATAKI
“Alma”, “ajayu”: ¿uka arunakaxa kamsañpuns munpacha?
KUNAPACHATÏ alma, ajayu uka arunak parlir ist’irïta ukhaxa, ¿kuns amuyirïta? Yaqhipax uka arunak ist’asaxa, kuna jan uñjkañasa jiwas manqhan jakkaspa ukat janis jiwirïkaspa ukham amuyapxi. Jiwxtan ukhaxa, uka jan uñjkañaxa cuerpot mistusinxa yaqha chiqan jakaskakispasa ukham amuyapxi. Niya taqiniw ukham amuyapxi, ukatwa yaqhipanakax kunapachatï Bibliat yatiqapki ukhaxa wal muspharapxi. Ukhamasti, ¿alma, ajayu uka arunakaxa kamsañs Diosan Arupanxa munpacha?
BIBLIANKIRI “ALMA” ARU
Almata nayraqat parlt’asiñäni. Jumas amtaskpachätawa, Bibliax qillqaskän ukhaxa hebreo aruta, griego aruta qillqatänwa. Biblia qillqirinakaxa, alma tuqit qillqasaxa, néfesch hebreo aru uchapxatayna, ukat griego arunsti psykjé sat aru uchapxarakitayna, uka paypacha arunakasti niya kimsaqallq patak kutiw Biblianx uñsti, ukatxa Traducción del Nuevo Mundo sat Bibliansti “alma” sapuniw jaqukipasi. Aymar Biblianxa awisax “alma” sasaw jaqukipapxi, ukatsti “jaqi”, “jumanaka”, “khititï”, “mayni”, “amaya”, “animal”, “wawa”, “jakaña”, “jakäwi” sasarakiw alma lantxa uchapxi. Ukhamasti, néfesch ukat psykjé arunakax Biblianxa akham sañ muni: 1) jaqinaka, 2) animalanaka, jan ukax 3) jaqinakan, animalanakan jakäwipa. Uka tuqinakat parlir jisk’a t’aqanak Biblian uñxatañäni.
Jaqinaka. ‘Noé chachax arca luraskän ukhaxa’, “uka arcansti [kimsaqallq psykjé] kimsaqallqunikirakiw uma tuqi qhispiyasipxäna” (1 Pedro 3:20). Akawjanxa psykjé griego aruxa jaqinakjama jaqukipatawa, uka kimsaqallqunisti Noé, warmipa, kimsa yuqanakapampi, kimsa yuxch’anakapampïnwa. Ukatxa, Éxodo 16:16 qillqatanxa, akham kamachiw israelitanakar churasïna: “Jumanakasti [maná] apthapisipxätawa qhawqhtix manq’añataki munapkta, qhawqha jaqïpktatix [néfesch] utanakamanxa ukhamarjama”. Mä arunxa, qhawqhanïkanti familianxa ukatakjamaw maná t’ant’a apthapipxañapäna. Yaqhip chiqanakanxa néfesch ukat psykjé arunakaxa, jaqi ukat jaqinaka sas jaqukipatarakiwa akïr qillqatanakanjama, Génesis 2:7; 46:18, Josué 11:11 ukat Ezequiel 18:4.
Animalanaka. Bibliax inuqäwita parlasaxa siwa: “Ukxarux Diosax sarakïnwa: ‘Umanxa taqi casta animalanak [néfesch] utjpan, ukhamarak uraqinxa altoqata thuqnaqiri jamach’inakas utjarakpan’ sasa. Diosasti sarakïnwa: ‘Aka uraqinxa taqi casta animalanak [néfesch] utjpan: uywañ animalanaka, ukhamaraki pampankir animalanakasa, ukhamaraki uraqinjam qatatnaqtir animalanakasa. Ukatsti ukhampuniw lurasïna” (Génesis 1:20, 24). Aka qillqatanakanxa chawllanakarusa, uywanakarusa, pampankir animalanakarusa “almanaka” satawa. Animalanakaxa aka yaqha qillqatanakanxa néfesch satarakiwa, Génesis 9:10, Levítico 11:46 ukat Números 31:28.
Jaqin jakäwipa. Awisanakaxa, néfesch ukat psykjé arunakaxa jaqin jakäwip sañ munaraki. Jehová Diosan arupanxa siwa: “Ukampis uka usuchjat warmitix jiwxchi ukaxa, pagañapawa jakañatxa [néfesch] jakañaraki” sasa (Éxodo 21:23). ¿Maynir jiwayasapän ukhaxa kuns pagañapänxa? Mä jakäwitxa mä jakäwi pagasiñaparakïna. Yaqha uñjarakiñäni, kunapachatix Raquel warmixa Benjamín wawapa ususkäna ukhaxa, “jupax jiwirjamäxänwa [néfesch]”, mä arunxa, Raquelan [néfesch] jakäwipaxa saraqkaspasa ukhamänwa (Génesis 35:16-19). Ukhamasti, Raquelax janiw jakxänti. Jichhax Jesusan arunakapat amuyt’arakiñäni: “Nayätwa suma awatirixa. Suma awatirix jakañapwa [psykjé], apt’asi ovejanakap laykuxa” (Juan 10:11). Jesusax jaqinak laykuwa psykjé jan ukax jakäwip luqtasitayna. Taqi uka qillqatanakanxa qhanpachwa uñxattanxa néfesch ukat psykjé arunakaxa jaqinakan jakäwip sañ munatapxa. “Alma” tuqit yaqha uñacht’äwinakaxa akanakarakïspawa, 1 Reyes 17:17-23, Mateo 10:39, Juan 15:13 ukat Hechos 20:10.
Bibliat yatxataskakïtaxa, yatiqätawa, janiw mä chiqansa néfesch ukat psykjé tuqit parlir arunakax “jan jiwiri” “wiñaya” sañ munkiti, jan ukasti almax jiwiriw sistuwa (Ezequiel 18:4, 20). Kunapachatix Bibliax “amaya” jan ukax jiwat alma siski ukhaxa almax jiwirikiw sañ muni (Levítico 21:11).
¿KUNAS AJAYUXA?
“Ajayutxa” kamspachas Bibliax uk jichhax uñjarakiñäni. Yaqhipanakatakixa “almäkaspasa” ukhamawa. Ukampisa janiw ukhamäkiti. Bibliaxa, “ajayumpi” “almampixa” yaqha yaqhaw siwa. ¿Kuna tuqitsa yaqha yaqhäpacha?
Biblia qillqirinakaxa, “ajayu” tuqit qillqasax hebreo arunxa rúaj sasaw uchapxatayna, griego arunsti pnéuma sarakiw uchapxatayna. Ruáj, pnéuma arunakax “ajayu”, “samana”, “ch’ama”, “jakiri”, “chuyma”, “jakaña” sas jaqukipataw aymar Biblianxa. Uka arunakax kun sañs muni ukxa Bibliaw qhanañchistu. Ukatakix Salmo 104:29 uñjañäni, ukanxa Jehová Diosarux akham siwa: “Samanap [ruáj] apaqkta ukapachasti jiwxapxiwa, laq’aruw tukxapxaraki” sasa. Ukat Santiago 2:26 qillqat uñjarakiñäni, ukanx akham siwa: ‘Janchix jan ajayumpix [pnéuma] jiwatawa’ sasa. Ruáj ukat pnéuma arunakax janiw aliq samanakïkiti, janiw ‘alma’ sañs munkarakiti, jan ukasti cuerpor jakayir ch’ama sañ muni. Jan uka ch’amanixa, mä arunxa, jan ajayunixa cuerpox jiwxaspawa. Ukat Diosax Uma Juiciotxa akham sänwa: “Mä jach’a jallu apayani, ukasti taqi aka uraqpachwa chhaqtayani, ukhamarak aka uraqinxa taqi kunatix jakki [ruáj] uksa q’alwa t’unjarakini” sasa (Génesis 6:17; 7:15, 22). Ukhamax “ajayux” cuerpor jakayir jan uñjkañ ch’amawa, ukampiw animalanakasa jiwasanakas jaktanxa.
Ajayuxa janiw almäkiti. Ajayumpipuniwa cuerpox jakixa. Mä radioxa pilamp lusampipuniwa naktixa, ukhamarakiwa cuerposaxa. Uka tuqita amuyt’añäni. Kunapachatï radiox pilanïki ukhaxa wali sum tukart’ixa. Jan pilanakanïki ukhasti janiw naktañ munxiti. Ukhamarakiwa lusampi naktir jach’a radionakasa. Pilampi, lusampi sasirakiwa ajayuxa: ukaw jakayistu. Ajayux janiw kusiskaspasa ni llakiskaspasa, janirakiw kuns amuykarakispasa. Ukhamasti Ajayuxa janiw mä jaqjamäkiti. Ukampisa, cuerponakasax jan uka ajayunixa, mä arunxa, jan uka jakayir ch’amanixa “jiwxapxiwa, laq’aruw tukxapxaraki”, kunjamtï salmonak qillqirixa siskäna ukhama.
Jiwatatsti “laq’äkäna [uka cuerpox] laq’aruw kuttxani, kunjamäkäntix nayrax ukhama, ajayusti Diosan ukarurakiw kutt’xarakini, khititix churkäna ukaru” siw Eclesiastés 12:7. Kunapachatix ajayux jan ukax cuerpor jakayir ch’amax jan cuerponkxi ukhaxa, jiwxtanwa, laq’aruw kutt’xtanxa. Ukhamarakiwa, cuerpor jakayir ch’amax Diosarurakiw kutt’xi (Job 34:14,15; Salmo 36:9). Uka ch’amax janiw alaxpacharu makatkiti. Jan ukasti, jiwxtan ukhaxa Jehová Diosakiw yati jaktañassa, jan jaktañassa, ukwa sañ muni. Mä arunxa Diosan amparapanksnasa ukhamawa. Diosan ch’amapakiwa mayniruxa wasitat jaktayañatakixa ch’amsa jan ukax ajaysa churaspa.
¡Diosan amxäsita taqi jiwatanakax jaktanipxaniw siski uka arunakaxa walpunwa chuyms qhanartayistu! (Juan 5:28, 29.) Jaktayañ urasax purinini ukhawa Jehová Diosaxa jiwatanakatakix machaq cuerponak lurani, ukatsti cuerpor jakayir ch’amampiwa jiwatanakaruxa jaktayani. ¡Wali kusiskañäniwa!
“Alma” ukat “ajayu” arunakat juk’ampi Bibliat yatxatañatakixa, ¿Qué nos sucede cuando morimos? sat folletwa uñxatäta 32 janat 36 janakama, ukatsti Razonamiento a partir de las Escrituras sat librompi 136 janat 140 janakamwa uñxatarakïta, aka qillqatanakasti Jehová Diosan Qhanañchirinakapan español arut luratawa.


text:
JUK’AMPI YATXATAÑATAKI
Diosan sutipaxa kun sañs munpacha ukat kunatsa aytasiñasapuni
Mirä amp suma Salmo 83:18 Bibliaman thaqtma. ¿Kamsis ukanxa? Traducción del Nuevo Mundo de las Santas Escrituras Biblianxa siwa: “Jaqinakan yatipxañapataki, jumax Jehová sutinïtama, juma sapakiw uraqpachxaru taqi Munañanïtaxa” sasa. Yaqha Biblianakanxa niya ukhamjamarakiw jaqukipapxi. Ukampis walja Biblianakatwa Jehová sutxa apsupxi, aymar Biblianakansa ukhamarakiwa, uka lantix akham sutinchanakwa uchapxi, “Dios” jan ukax “Tatitu” sasa. Ukhamaxa, ¿kuna sutis ukawjan uñstañapa? ¿Jehová sutiti jan ukax mä sutinchacha?
Hebreo aruta qillqata Diosan sutipa
Mä sutiw ukanxa qillqata. Hebreo arut nayra qillqatansa, ukat Biblian jila part jisk’a t’aqanakapansa mä sutiw uñsti, ukham yaqha sutix janipuniw utjkaspati. Akham hebreo qillqanakampi qillqatänwa יהוה (YHWH). Español arunxa akhamawa: Jehová jan ukax Yavé. ¿Uka sutix mä chiqanakti Biblianx uñstpacha? Janiwa, hebreo aruta nayra qillqatanakanxa niya paqallqu waranqa kutiw uñsti.
¿Kunjamsa Diosan sutipax uñjañasa? Jesucristox yatichawaykistu uka mayisïwit amuyt’añäni. Akham sasaw qallti: “Alaxpachankir nanakan Awkixa, sutimax jach’añchatäpan” sasa (Mateo 6:9). Mä qhawqha tiempotxa, Jesusaxa akham sasaw Diosarux achikasïna: “Awkiy, sutimax jach’añchatäpan” sasa. Ukatxa Inuqirixa alaxpachatpachwa jaysanitayna: “Nayax jach’añchawayxtwa, wasitampis jach’añchaskakïwa” sasa (Juan 12:28). Ukhamaxa, Diosan sutipax wali jach’apuniwa. Ukampisa, ¿kunatsa yaqhip Biblia jaqukipirinakax Diosan sutipa apsusax sutinchanakak uchapxi?
Inas pä amuyumpi ukham lurapxchi. Mayïrix akäspawa, Diosan sutipxa janiw arsuñasäkiti, kunattix janiw yatktanti kunjamsa arsusïna sapxiw yaqhipanakaxa. Bibliax qillqaskän ukhaxa, nayra hebreo arunxa janiw akïri a, e, i, o, u qillqanakax utjkänti. Ukhamaxa jichhüranakanxa janiw khitis siskaspati kunjamsa uka urunakanxa arsusïna YHWH qillqanakaxa. Ukhamasti, ¿Diosan sutip janit arsxañäni? Amuyañataki, Bibliax qillqaskän uka urunakanxa Jesusan sutipax inas akham arsuschïna: Yeshúa jan ukax Yehoshúa; ukampis janiw khitis ukhamapuniw siskaspati. Uraqpachanxa Jesusan sutipax sapaqat arurjama kunaymanit arsutawa. Nayrax uka sutix kunjamsa arsusïna ukxa janiw yatktanti, ukampisa, Jesusan sutipxa jan payachasisaw aytastanxa. Ukhamarakiwa, jumatix yaqha anqa markaru sarasmaxa, yaqha arunakanxa sutimax mayjaw arsusispa. Ukhamaxa, Diosan sutipax kunjamxay nayrax arsuschïna ukxa janiw yatktanti, ukampisa arsuskañasakipuniwa.
Payïr amuyux akarakïspawa, judionakan nayra amtaparjamaw yaqhipanakax Bibliatxa Diosan sutip apsupxi. Diosan sutipax janipuniw arsusiñapäkiti sapxiwa. Judionakax akïr kamachi jan sum amuyt’asaw ukham sapxiritayna: “Janiwa Tatitu [Jehová] Diosaman sutipxa inamayataki aytasïtati, jupasti inamay sutip aytasirirux castigakipuniniwa” sasa (Éxodo 20:7).
Chiqäskapuniwa, aka kamachixa janiw Diosan sutipxa jan walitaki aytasïtati siwa. Ukampisa, ¿janipunit respetompis aytasiñäkaspa? Janiw ukham siskiti. Israelitanakaru Diosax Leyinak churatayna uka kamachinakaru taqi chuyma ist’iri jaqinakänwa hebreo aruta (“Antiguo Testamento”) Biblia qillqirinakaxa. Jupanakaxa, ¿kuns kamachapxäna Diosan sutipampixa? Aytasipxapunïnwa. Amuyañataki, Diosan sutipaxa walja salmonakan qillqatawa, uka salmonakxa walja jaqinakawa Diosaru yupaychasax jach’at q’uchupxiritayna. Ukampisa, sutijat art’asipxapunim sasaw Jehová Diosaxa yupaychirinakaparux säna (Joel 2:32; Hechos 2:21). Ukhamasti, cristianonakaxa jan payachasisawa Diosan sutipxa wali respetompi aytasipxi, kunjamtï Jesusax art’askatayna ukhama (Juan 17:26).
Diosan sutip lanti sutinchanaka uchasaxa, Biblia jaqukipirinakax jan walpun lurapxi. Diosax wali jayankkaspasa, janis utjkaspa ukham jaqinakar amuyayapxi. Ukampis Bibliaxa, Jehová Diosampi ‘sum parlasipxam’ sistuwa (Salmo 25:14). Mä munat masimat amuyt’asma. Jan sutipa yatisasti, ¿jupax wali munat masijaw sasmati? Niya ukhamjamarakiwa. ¿Kunjamrak Diosampix sum parlassnasti Jehová sutinïtap jan yatkasinxa? Ukat Diosan sutip jan aytasir jaqinakaxa, janiw yatipkiti kun sañs muni uka jach’a sutixa. ¿Kun sañs munpacha uka sutixa?
Moisés luqtiriparuxa ukwa Diosax qhanañchatayna. Moisesax Diosan sutip jiskt’käna ukhaxa, Jehová Diosax akham sänwa: “Kunañtix nayax munkäxa ukaruw nayax tuküxa” sasa (Éxodo 3:14, NM). Rotherham Bibliax sarakiwa: “Kuntix nayax munktxa ukaruw nayax tuküxa”. Ukhamaxa, amtanakapa phuqañataki kunaxay wakischispa ukaruw Jehová Diosax tukuspa.
Kunañtï jumax munasma ukar tukusma ukhaxa, ¿kuns lurasma munat masinakam laykuxa? Mä munat masimatix wal usuntaspaxa, ¿janit mä suma qullirir tukusax qullt’kasma? Maynitï jan qullqin uñjasispaxa, ¿janit mä qamirir tukusax yanapt’kasma? Jïsa. Ukampisa, janiw jumas nayas ukham taqi kunar tuksnati, jaqikïtanwa. Jehová Diosax taqi kunatix wakiskaspa ukaruw tukuspa munañap phuqañatakixa, ukxa Biblianwa juk’at juk’at yatiqäta. Munasitanakaparux ch’amapamp yanapt’añ munapuniwa (2 Crónicas 16:9). Diosan sutip jan yatirinakaxa, Jehová Diosarusa, suma jach’a sutipsa janiw uñt’apkiti.
Ukhamaxa, Diosan sutipaxa Biblian uñstañapapuniwa. Kunapachatï Jehová Diosan sutipax kun sañs munpacha uk yatxatxtan ukat yupaychañataki jan axsarasa sutip aytastan ukhaxa alaxpachankiri Awkisarux juk’ampwa jak’achastanxa.*
* Diosan sutipax kamsañs munpacha, kunatsa yupaychäwin aytasiñasa, uk juk’amp yatxatañatakixa Jehová Diosan Qhanañchirinakapan español aruta lurat akïr folleto uñxatäta: El nombre divino que durará para siempre.


text:
YATIYAÑATAKI 2016 Núm. 1 | Honrado jaqëñajj ¿kunatsa wakisi?
Jila parte jaqenakajja, tunka minutonak parlkasajj may kutis kʼarisipjjapuniwa. ¿Kunatsa honradöñajj wali wakiskiri?
NAYRÏR PAGINAN PʼEQEÑCHÄWIPA
Honrado jaqëñajj ¿janit wakisjje?
Maynejj honradöspawa, ukjja Hitoshi sat chachan sarnaqäwipaw uñachtʼayistu.
NAYRÏR PAGINAN PʼEQEÑCHÄWIPA
Jan taqe kunsa cheqapar lurañajj taqeniruw aynachtʼayi
Kʼarisiñajj jan waliruw puriyistaspa.
NAYRÏR PAGINAN PʼEQEÑCHÄWIPA
Honrado jaqëñajj wali askiwa
Honradösajj kuna askinaksa jikjjatawayapjje uk yatjjatam.
BIBLIAT YATJJATASAW NAYRA JAKÄWINAKAPJJA JAYTAWAYAPJJE
Mä maraksay kusisita, sum jakasiyita
1 Juan 1:9 qellqatajj kuntï siski ukaw Alain Broggio chachan chuymapar purtʼäna.
¿Yatiyätati?
Nayrajj ¿kunjamsa rollonakajj lurasïna, ukat kunjamsa apnaqapjjerïna? Griego Arut Qollan qellqatanakarjamajja, ¿khitinakas jilïr sacerdotepjjäna?
Jan ajjsarayasisa jakasiñatakejj ¿kunas yanaptʼistaspa?
Kunjamatsa jan ajjsarayasisa jakassna uk kimsa toqet yatjjatam.
ANCIENT WISDOM FOR MODERN LIVING
Jan llakisimti
Jesusajj jan llakisipjjamti sasaw säna, ukampis kunsa jan llakisiñatakejj lursna uksa sarakïnwa.
¿Bibliajj kamsisa?
¿ Jiwatanakajj jaktapjjaspati?


text:
¿Aka qellqat %% arut liytʼañ munasmati?
Biblia liytʼañataki | MACHAQ MUNDON JAKIRINAKATAKI DIOSAN ARUNAKAPA
¿Aka qellqat %% arut liytʼañ munasmati?
5 Walja jaqenakar uñjasasti, mä qollur makatasaw jupajj qontʼasïna, ukatjja discipulonakapaw jupan ukar jutapjjarakïna.
2 Ukjjarusti akham sasaw jupajj yatichañ qalltäna:
3 “Kusisiñanïpjjew Diosat yatjjatañajj kunja wakiskirisa uk amuyasirinakajja, alajjpachankir Reinojj jupanakankiwa.
4 ”Kusisiñanïpjjew wali llakitanakajja, jupanakaw chuymachatäpjjani.
5 ”Kusisiñanïpjjew llampʼu chuymaninakajja, jupanakaw oraq katoqapjjani.
6 ”Kusisiñanïpjjew cheqapar sarnaqañat awtjatanakasa pharjatanakasa, jupanakaw phoqtʼatäpjjani.
7 ”Kusisiñanïpjjew khuyapayasirinakajja, jupanakaw khuyaptʼayatäpjjani.
8 ”Kusisiñanïpjjew qʼoma chuymaninakajja, jupanakaw Diosar uñjapjjani.
9 ”Kusisiñanïpjjew mayninakampi sumankañ thaqerinakajja, jupanakaw ‘Diosan wawanakapa’ satäpjjani.
10 ”Kusisiñanïpjjew cheqapar sarnaqapjjatap layku jan waltʼayañatak arknaqata uñjasirinakajja, alajjpachankir Reinojj jupanakankiwa.
11 ”Kusisiñanïpjjtawa naya layku jiskʼachata, jan waltʼayañatak arknaqata, kunayman jan wali arunakampi kʼarintata uñjasipjjsta ukanakajja.
12 Ukhamarakiw nayrajj profetanakarus jan waltʼayañatak arknaqapjjäna. Jumanakajj kusisipjjam, wal kʼuchisipjjarakim, mä jachʼa bendicionaw jumanakatakejj alajjpachan utji.
13 ”Jumanakaw aka oraqen jayupäpjjtajja. Ukhamarus jayutï chʼapaqaptaspa ukhajja, ¿kunjamarak pachpa jayur kuttaspasti? Janiw kunatakis walëjjaspati, antisas anqar wartañakiw wakisjjaspa, jaqenakan taksupjjañapataki.
14 ”Jumanakaw akapachan qhanapäpjjtajja. Qollu patjjan uttʼayat mä markajj janiw kunjamatsa imantatäkaspati.
15 Janiw khitis michachuwa naktayasajj mä canastampi kʼumpjjatkaspati, jan ukasti kawkirutï uchañäki uka patjjaruw uchasi, ukhamata utankirinakar qhantʼañapataki.
16 Jumanakajj ukhamarak qhananakam jaqenak nayraqatan qhantʼayapjjam, ukhamat jupanakajj suma luratanakam uñjasin alajjpachankir Awkimaru jachʼañchapjjañapataki.
17 ”Jan amuyapjjamti, nayajj Ley chhaqtayirisa Profetanakan Qellqatanakap chhaqtayirisa jutkirista ukhamjja. Janiw nayajj ukanak chhaqtayir jutkti, jan ukasti phoqeriw jutta.
18 Qhanakwa sapjjsma, alajjpachasa aka oraqesa pasaspawa. Ukampis janipuniw Leyin mä jiskʼa letrapasa ni letran mä puntopas ukhamak paskaniti, jan ukasti taqpachapuniw phoqasini.
19 Ukhamasti khititejj uka jiskʼa mandamientonakat mayaksa pʼakintani, yaqhanakarus ukarjam yatichani ukajja, alajjpachankir Reinonjja wali jiskʼa satäniwa. Ukampirus khititejj ukanak phoqani, ukarjam yatichani ukajja, alajjpachankir Reinonjja jachʼa satäniwa.
20 Nayajj sapjjsmawa, jumanakatejj fariseonakat sipansa escribanakat sipansa cheqapar jan sarnaqapkäta ukhajja, janipuniw kunjamatsa alajjpachankir Reinorojj mantapkätati.
21 ”Jumanakajja istʼapjjtawa, nayra tiemponjja akham sasirakïnwa: ‘Janiw jaqe masimar jiwayätati, jiwayirejj tribunalar apatäniwa’ sasa.
22 Ukhamarus nayajj sapjjsmawa, khititejj jilatapataki wali colerat sarnaqki ukajja, tribunalar apatäniwa; khititejj jilatapar jan wali arunakampi jiskʼachki ukasti, Jachʼa Tribunalar apatarakïniwa; khititejj jilatapar ‘pisi chuyman ajjtaskañ jaqe’ sasin sutichki ukasti, Gehenan ninapan castigop katoqani.
23 ”Ukhamasti jumatejj altarar mä ofrenda apkasina jilatamajj juma conträtap amtassta ukhajja,
24 uka ofrendam altar nayraqatar jaytasin jilatamar thaqtir saram. Jupampi nayraqat sumankthapinim, kuttʼanisaw ofrendam loqtaskäta.
25 ”Leyinakarjam juma contra quejaski ukampejj jankʼaki askicham, thaknam sarkasin askicham, ukataraki jupajj juezar katuyaskiristam. Juezasti tribunalan serviriparu katuyasaw carcelar jaqontayiristamjja.
26 Nayajj sissmawa, taqpach jiskʼa sencill qollqe pagañamkamajj janipuniw kunjamatsa uka carcelat mistkätati.
27 ”Jumanakajj istʼapjjaraktaw akham siri: ‘Janiw adulterio jucha lurätati’ sasa.
28 Ukhamarus nayajj sapjjsmawa, khititejj mä warmir jan wali amtampi uñchʼukiskaki ukajja, niyaw uka warmimpejj chuymapan adulterio juch lurjje.
29 Ukhamasti kupi nayramatejj juchar puriyaskstamjja, apsusisin jayar jaqtam. Walïspaw mä nayraki aptʼasiñamajja, Gehenar cuerppach jaqontatäñat sipansa.
30 Kupi amparamatejj juchar puriyaskstamjja, khareqasisin jayar liwtam. Walïspawa mä amparaki aptʼasiñamajja, Gehenar cuerppach jaqontatäñat sipansa.
31 ”Ukatjja akham sasaw sasirakïna: ‘Khititejj warmipat divorciaski ukajja, divorcio papel churpan’ sasa.
32 Ukhamarus nayajj sapjjsmawa, khititejj jan qʼañu jucha lurkipan warmipat divorciaski ukajja, adulterio jucharuw warmipar katuyaski; khititejj mä divorciat warmimpi casaraski ukajja, adulterio juchwa luraraki.
33 ”Jumanakajj istʼapjjaraktawa, nayra tiemponjja akham sasirakïnwa: ‘Jan phoqerjamäsajja janiw kuna juramentsa lurañamäkiti, jan ukasti kuntï Jehová Dios nayraqatan arskta ukjja phoqañamawa’ sasa.
34 Ukhamarus nayajj sapjjsmawa: jan kuna juramentsa lurapjjamti, ni alajjpach aytasisasa, Diosan tronopätap layku;
35 janirak aka oraqe aytasisas juramento lurapjjamti, ukajj Diosan taktʼasiñapawa; janirak Jerusalén aytasisasa, ukajj jachʼa Reyin markapätap layku.
36 Janirakiw pʼeqemjjarus juramento lurañamäkiti, janiw jumajj mä ñikʼutaksa chʼiyararus ni janqʼorus tukuykasmati.
37 Jumanakatejj ‘jïsa’ sapjjsta ukhajja phoqapjjam, ‘janiwa’ sapjjsta ukhasti janiraki. Ukat jukʼampi parlañajj Supayatwa juti.
38 ”Jumanakajj istʼapjjaraktaw akham siri: ‘Nayratsti nayra, lakatsti lakaraki’ sasa.
39 Ukampis nayajj sapjjsmawa: jan wali jaqerojj jan kutkatasimti; antisas kupi ajanut tʼajjllintatajj maysa ajanumppach churam.
40 Mä jaqetejj manqha isim katuntasiñ layku tribunalar apayañ munstam ukhajja, patjja isimamppacha churjjam;
41 mä jilïritejj mä kilómetro qʼepiyañ munstam ukhajja, mä ukchʼampi qʼepirapim.
42 Maynitejj kuns churita sätam ukhajj churam, maytʼasiñ muniritakis janirak maysar uñtamti.
43 ”Jumanakajj istʼapjjaraktaw akham siri: ‘Jaqe masimarojj munasiñamawa, enemigomarojj uñisiñamarakiwa’ sasa.
44 Ukhamarus nayajj sapjjsmawa: enemigonakamar munasiñampi uñjasipkakim, jan waltʼayañatak arknaqapktam ukanakatakis oración lurarapipjjarakim;
45 ukhamatwa jumanakajj alajjpachankir Awkiman wawanakapäpjjatam uñachtʼayapjjäta. Jupajj jan wali jaqetakisa suma jaqetakisa taqenitakiw intip jalsuyani, cheqapar sarnaqeritakisa jan cheqapar sarnaqeritakisa ukhamarakiw jallu puriyani.
46 Jumanakatejj munasipktam ukanakaruk munasipjjsta ukhajja, ¿kuna bendicionsa katoqapjjäta? ¿Janit impuesto cobririnakas ukham lurapkaraki?
47 Jilatanakamaruk aruntapjjsta ukhajja, ¿kuna walrak lurapjjtasti? ¿Janit akapachankir jaqenakajj ukham lurapkaraki?
48 Ukhamasti jumanakajj perfectöpjjañamawa, kunjamatejj alajjpachankiri Awkimajj perfectöki ukhama.
Apayaña
Apayaña
MACHAQ MUNDON JAKIRINAKATAKI DIOSAN ARUNAKAPA
Mateo 5
Aymara
Biblia liytʼañataki
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
¿Aka qellqat %% arut liytʼañ munasmati?
Biblia liytʼañataki | MACHAQ MUNDON JAKIRINAKATAKI DIOSAN ARUNAKAPA
¿Aka qellqat %% arut liytʼañ munasmati?
-
Pusi angelanakaw tukjir thayanak katjjasisipki (1-3)
-
144.000 sellatanaka (4-8)
-
Kayukam purir janqʼo isinakan walja jaqenaka (9-17)
7 Ukatjja pusi angelanakaruw uñjta, uka angelanakajj oraqen pusi esquinanakapar saytʼatäsipkänwa, oraqen pusi thayanakapwa katjjasisipkarakïna, ukhamat jan kuna thayas oraqjjaru, lamar qotjjaru ni kuna arbolanakjjarus thaytʼaniñapataki.
2 Inti jalsu toqet mistunir yaqha angelaruw uñjarakta, uka angelajj jakkir Diosan sellop aptʼatänwa. Ukatsti kawkïr pusi angelanakarutï oraqempiru lamar qotampir usuchjañatak munañanïñajj churatäkäna ukanakaruw wali jachʼat artʼäna,
3 akham sasa: “Nanakajj Diosasan esclavonakapan paranakaparu sellañ tukuyapkä ukapachkamajja, oraqerusa, lamar qotarusa, arbolanakarusa jan usuchjapjjamti” sasa.
4 Qhawqhanis sellatäpjjäna uk nayajj istʼtwa, pataka pusi tunka pusini waranqaniw Israelan taqe tribunakapat sellatäpjjäna:
5 Judá tributjja tunka payani waranqa sellatanaka;
Rubén tributjja tunka payani waranqa;
Gad tributjja tunka payani waranqa;
6 Aser tributjja tunka payani waranqa;
Neftalí tributjja tunka payani waranqa;
Manasés tributjja tunka payani waranqa;
7 Simeón tributjja tunka payani waranqa;
Leví tributjja tunka payani waranqa;
Isacar tributjja tunka payani waranqa;
8 Zabulón tributjja tunka payani waranqa;
José tributjja tunka payani waranqa;
Benjamín tributjja tunka payani waranqa sellatanaka.
9 Ukatjja jan khitins jaktʼkaña walja jaqenakaruw uñjta, jupanakajj taqe markanakata, tribunakata, kunayman kasta jaqenakata, kunayman aru parlirinakat jutirinakäpjjänwa. Jupanakajj kayukam purir janqʼo isinakampi isthapita, amparanakapansa palmera ramanakas aptʼasita ukhamaw trono nayraqatana Cordero nayraqatan saytʼatäsipkäna.
10 Ukatjja akham sasaw wali jachʼat arnaqasipjjäna: “Tronon qontʼatäki uka Diosasampita Corderompitwa salvacionajj juti” sasa.
11 Taqpach angelanakajja tronoru, jilïr irpirinakaru, pusi querubín angelanakar muyuntataw saytʼatäsipkäna, ukatjja trono nayraqatar killptʼasisaw Diosar adorapjjarakïna,
12 akham sasa: “¡Amén! Diosasajj jachʼañchatäpan, yatiñanïpan, yuspäratäpan, respetatäpan, chʼamanirakïpan, wiñayansa wiñayapataki. Amén” sasa.
13 Ukjjarusti jilïr irpirinakat maynïrejj akham sasaw jisktʼitu: “Kayukam purir janqʼo isinakampi isthapitäpki ukanakajj ¿khitinakäpjjesa, kawkitsa jutapjje?” sasa.
14 Nayajj jankʼakiw jupar akham sista: “Tatay, jumaw uk yattajja” sasa. Jupajj sarakituwa: “Jupanakajj wali tʼaqesiñatwa mistunipjje, kayukam purir isinakapsa tʼajjsusipjjarakiwa, Corderon wilapampiw uka isinakap janqʼoptayapjje.
15 Ukatwa jupanakajj Diosan tronop nayraqatankapjje, uruy arumarakiw templopanjja Diosar servisipki. Tronon qontʼatäki uka Diosajja jupanakar jarkʼaqañatakiw mä carpa wakichani.
16 Jupanakajj janiw jukʼampejj manqʼat awtjayasjjapjjaniti ni umatsa pharjayasjjapjjaniti, janirakiw intisa lupisa jupanakar nakhantjjaniti.
17 Trono taypinkki uka Corderow jupanakar awatini, jakañ churir uma jalsunakaruw irparakini. Diosajj taqe jachanakapwa nayranakapatjja picharani”.
Apayaña
Apayaña
MACHAQ MUNDON JAKIRINAKATAKI DIOSAN ARUNAKAPA
Apocalipsis 7
Aymara
Biblia liytʼañataki
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
NAYRÏR JANAN PʼEQEÑCHÄWIPA | ¿BIBLIAN YATICHÄWINAKAP CIENCIAT CHHAQTAYJJE?
Ciencia toqejj kunanakas jikjjatasiwayi
Mä diccionariorjamajja, ciencia siski uka arojj akham sañ muni, “taqe kunanakatï aka oraqensa alajjpachansa utjki ukanakat yatiña, ukanakasti wali yatiñampi ukat amuyumpiw yatjjatasi”. Ukhamajja, taqe ukanakat yatjjatañatakejj wal chʼamachasiñaw wakisi, awisajj janiw kunas jikjjataskiti. Cientificonakajj semananaka, phajjsinaka, jan ukajj walja maranakaw sum yatjjatañatakejj chʼamachasiwayapjje. Ukampis awisajj janiw kunsa jikjjatapkiti, awisajj kuntï jikjjatapki ukajj jaqenakar yanaptʼarakiwa. Jichhajj ukanakat pay uñjañäni.
Europa cheqanjja, mä empresajj wali aguantkir mä filtro uma qʼomachañatak plasticot lurawayi. Ukham maquinanakajj aka Oraqen jan waltʼäwinak utjki ukatakiw apnaqasiwayi, pasïr 2010 maran Haití markan oraq khatatejj utjkäna ukansa yanaptʼawayarakiwa.
Alajjpachanjja, walja satélites sasin untʼatäpkis ukanakaw sistema de posicionamiento global (GPS) utjayaraki. Qalltan militaranakatakiw lurasïna, ukampis GPS satäkis ukajja, kawkhankapjjesa uk yatipjjañapatakiw auto apnaqerinakaru, avión apnaqerinakaru, barco apnaqerinakaru, ukat yaqhanakampir yanaptʼi. Jichhürunakanjja, cientificonakan ukham uñstayapjjatap laykuw yaqha markanakarus facilak sarsna.
¿Juman celularas, computadoras jan ukajj Internetas utjtamti? ¿Jichhak uñstir aparatompiti usumat qollasiwayta? ¿Avionat viajirïtati? Ukhamächi ukhajja, kunanaktï cienciajj jaqenak layku lurawayki ukan yanaptʼapampiw ukanak jikjjatawaytanjja. Cheqas cienciajj sum jakasiñatakejj kunaymanitwa yanaptʼawayaraki.
KUNSA CIENCIAJJ JIKJJATASKI
Jichhürunakanjja, aka oraqetsa ukat alajjpachatsa cientificonakajj jukʼamp yatjjatasipkakiwa. Físicos nucleares sasin uñtʼatäpki ukanakajja, átomo satäkis ukjjat yatjjatasipkakiwa ukat astrofísico sasin uñtʼatäpki ukanakajja, kunjamats alajjpachajj utjawayi uksa yatjjatasipkarakiwa. Niyakejjay wal yatjjatasiwaychejja, kunatsa Biblian parlki uka Diosan utjatapajj jan yatiski sasaw yaqhepanakajj amuyapjje.
Wali uñtʼat yaqhep cientificonakasa ukat filosofonakasa, uka toqet mayjanak amuyapjje. Amir D. Aczel qellqerejj akham siwa: “Ciencia toqet yaqhep yatjjatatanakajja, Diosajj janiw utjkiti sasaw sapjje” sasa. Sañäni, física toqen yatjjatat mä chachajja, “aka oraqe ukat alajjpach lurir mä Diosan utjatap janiw kunas qhanañchkiti, ukatwa Diosajj janiw utjkiti sasin sissna” sasaw qhanañchi. Yaqhepanakajj Diosar creyiñajj “layqasiñar” creyiñamp sasiwa ukat cienciajj “wali chʼama jan amuyañjam yatichäwinak qhanstayi” sasaw sapjjaraki. *
Ukampis akham sasaw jisktʼasiñasa: ¿cientificonakajj taqe kun sum yatjjatasati ‘Diosajj janiw utjkiti’ sasin sapjjpacha? Cheqas janiwa. Walja askinakas jikjjatasiwaykchejja, walja cientificonakajj ‘janiw taqe ukanakajj yatjjatañjamäkiti, jan ukajj janiw kunapachas yatjjataskaniti’ sasaw sapjje. Física toqet yatjjatir premio Nobel katoqer Steven Weinberg sat chachajja, akham sänwa: “Janipuniw taqe ukanakat sum yatjjataskaniti” sasa. Astronomía toqet wali yatjjattʼat Martin Rees sat yatichirejja, akham sasaw qellqäna: “Janiw jaqenakajj ukanak yatksnati” sasa. Jupajj Gran Bretaña markatawa. Kunjamtï uñjawayktanjja, kunanakatï utjki ukanakat wali yatjjatañaw utjaski, jiskʼa celulanakata, alajjpachata. Sañäni:
Biología toqet yatjjattʼatanakajja, kunas celulanak manqhan pasi ukanak janiw sum yatipkiti: sañäni, kunjamsa chʼam utjayi, kunjamsa cuerporus yanaptʼi ukat kunjamsa ukanakajj jalanoqasi uksa janiw yatipkiti. Cientificonakajj janiw uka toqenakat sum qhanañchawayapkiti.
Gravedad satäkis uka leyirjamaw sapür sarnaqtanjja, ukhamäkchisa janiw uka toqet sum yatiskiti. Física toqet yatjjatatanakajj kunjamsa gravedad satäkis ukajj waythapistu, jan ukajj kunjamsa Oraqjjar phajjsejj yäpar muytañapatakis wayjjasi ukajj janiw sum yatiskiti.
Alajjpach toqet yatjjatatanakajja (cosmólogos), ‘kunanakatï alajjpachan utjki ukanakatjja, sapa patakat 95 janiw uñjaskiti ukat janirakiw cientificonakan maquinanakapas ukanak yatjjatirjamäkiti’ sasaw sapjje. Ukanakarojj materia oscura ukat energía oscura sasinwa sutichapjje. ¿Kunas ukanakajja? Janiw khitis yatkiti.
Cientificonakajj waljanakwa jan qhanañchirjamäpkiti. Mä wali uñtʼat neurologojj akham siwa: “Janiw taqe kun sum yatksnati, mä cientificojj janiw amuyupampik apayasiñapäkiti, jan ukasti jukʼamp yatjjataskakiñapawa” sasa.
Jumatï ‘cienciajj taqe kunwa sum qhanañchawayi, ukhamajj Diosatsa, Bibliatsa armasjjañasawa’ sasin amuysta ukhajja, ak amtañamawa: cientificonakajj wali suma maquinanakampis yatjjatawayapkchejja, mä jukʼak yatjjatasipki, walja yatjjatañaw faltaski. Uka toqetjja, Encyclopedia Britannica sat qellqatajj akham siwa: “Jichhürkamajj pusi waranqa maranakas yatjjatasiwakchejja, alajjpachajj kunjamas ukajj janiw amuyañjamäkiti, Babilonia markachirinakatakejj ukhamarakïpachänwa” sasa. Ukhamasti, kuntï cienciajj jan jikjjatawayki ukanakat ¿kunjamsa amuyañasa?
Uka toqet sapa mayniw kunsa amtjjañapa sasaw Jehová Diosan Testigonakapajj amuyapjjta. Nanakajj aka ewjjtʼarjam sarnaqañatakiw chʼamachasipjjta: “Suma chuymanïpjjatamajj taqe jaqenakan uñtʼatäpan” (Filipenses 4:5). Kunjamsa Bibliampi ukat cienciampejj yanaptʼasipjje uka toqet wali amuyumpi yatjjatañamatakiw chʼamañchtʼapjjsma.
^ tʼaqa 9 ¿Kunatsa yaqhepajj Bibliar jan creyipki? Iglesia pʼeqtʼirinakaw kʼarinak nayratpach yatichawayapjje, ukatwa jan creyipkiti. Sañäni, aka Oraqejj chika chikankiwa, Diosajj akapach 24 horanakani sojjta urunakwa luräna sasaw yatichapjje (“ ¿Cienciajj kamsisa ukat Bibliajj kamsarakisa?” siski uka recuadro uñjjattʼäta).


text:
YATIYAÑATAKI (CONGREGACIONAN YATJJATAÑATAKI) Marzo 2017
Aka revistajja, 2017 maran mayo phajjsin 1 urut 28 urukamaw taman yatjjatasiskani.
SARNAQÄWI
Amuytʼasir jaqenakampi sarnaqañaw yanaptʼawayitu
William Samuelson jilatajj Diosar sapürunjam servisajja, walja lurañanakwa katoqawayi, wali kusisitaw ukanak phoqawäraki.
¿Khitinakarus jachʼañchañasa?
¿Khitinakarus jachʼañchañasa, ukat kunatsa? ¿Mayninakar respetompi uñjañajj kunjamsa yanaptʼistu?
Diosar confiyas suma amtanakar puripjjañäni
Awisajja, kun lurañtï amtkäta ukarjamaw kusisitasa jan ukajj llakitas uñjasïta. ¿Kunas suma amtanakar puriñatakejj yanaptʼiristamjja?
Jehová Diosar taqe chuyma serviñäni
Judá markan Asá, Jehosafat, Ezequías, Josías reyinakapajj pantjasipjjänwa. Jehová Diosajj taqe chuymas servipkaspa ukhamwa uñjäna, ¿kunatsa ukham uñjäna?
¿Taqe chuymat qellqatanakarjam phoqäta?
Mayninakan pantjasitanakapajja, jupanakjam jan pantjasiñatakiw yanaptʼistu. Biblian parlki uka jaqenakan pantjasitanakap yatjjatañajj ukhamarakiw yanaptʼistu.
Amigomampi sum apasiñ jan aptʼasimti
Awisajj amigomar jan wali thakit kuttʼaniñapataki amuytʼayañaw wakisispa. ¿Kunjamsa yanaptʼasma?
Ñeqʼet lurat mä vasijanwa Bibliankir mä sutejj uñsti
2012 maranjja ñeqʼet lurat mä qhawqha jikʼillanakwa (jiwkʼilla) oraqet allsupjjäna, ukasti 3.000 maranak nayratänwa. ¿Kunatsa uka jikʼillanakajj wali wakiskirïnjja?


text:
64 sarnaqäwi: Salomonax Diosan utap luri
JEHOVÁ DIOSAX utaj kunjam lurapxäta sänsa ukxa janïr jiwkasaw Davitax Salomonar jaytawayatayna. Pusi mar apnaqxasaw Salomonax Diosan utap lurañ qalltäna, ukat paqallq mara chikatanitwa tukuyapxänxa. Waranq waranqa jaqinakaw Diosan utap lurañxa yanapt’apxäna, qurimpi qullqimpiw lursupxäna, ukatwa wali jilänxa.
Tabernáculo sat yupaychañ utjamänwa, kunattix payar jaljatänwa. Ukat mä ukch’at mä ukch’ampïnwa. Ukat Salomonax Diosampi arust’äwir mantat arkxa jisk’a utäkis ukaruw uchayäna; ukat mayninaksti jach’a utäkis ukarurakiw uchayäna.
Diosan utap lurañ tukuyxapxäna ukhaxa, mä jach’a fiesta lurapxäna. Diosan utap nayraqataruw Salomonax qunqurt’asisin mayisïna, kunjamatï akan uñjaski ukhama. ‘Janiw alaxpachasa wali jach’äkasinsa katxaskiristamti, ukat ¿kunjamaraki aka utasti katxasiristamsti?’ sasaw Salomonax Jehová Diosar säna. ‘Ukampis nayan Diosaja, ist’akimay aka ut tuqir mayisirinakaruxa’ sasa.
Ukat kunapachatï Salomonax mayisiñ tukuyxäna ukhaxa, alaxpachatwa ninax saraqanïna. Luqtata uywanakwa nakhantäna. Ukat Jehová Diosan qhanapaw uka utan phuqt’äna. Jehová Diosaxa ukampix ist’atapwa uñacht’ayäna, ukat uka utas Salomonan mayisitapas askïtapwa uñacht’ayäna. Ukat aksaruxa uka utaruw israelitanakax Diosar yupaychiri sarapxañapänxa janiw tabernaculor sarxapxañapäxänti.
Walja maranakaw Salomonax yatiñkankañampi markar apnaqäna, ukat jaqinakax wal kusisipxäna. Ukampis Salomonax Jehová Diosar jan yupaychiri yaqha markankir warminakampiw casarasïna. Mä warmipax akanwa yaqha diosar yupaychaski, ¿uñjtati? Ukatxa uka warminakapaxa yaqha diosanakaruw yupaychayxäna. ¿Ukat kunanakas paspachän uk yattati? Salomonax qhuru jaqïxänwa, ukat israelitanakax janiw k’uchïxapxänti.
Ukatwa Jehová Diosax Salomonatak colerasax akham säna: ‘Reino apaqxämaxa yaqharuw churäxa. Janiw jakañaman ukxa lurkäti jan ukasti yuqamax apnaqxani ukhaw uk luräxa. Ukampis janiw taqpach apaqkarakïmati’ sasa. Kunjamsa ukax phuqasïn uk uñjañäni.
1 Crónicas 28:9-21; 29:1-9; 1 Reyes 5:1-18; 2 Crónicas 6:12-42; 7:1-5; 1 Reyes 11:9-13.
Jiskt’äwinaka
- ¿Jehová Diosan utapxa qhawqha tiempotsa tuksüna, ukat kunatsa wali jilänaw sistanxa?
- ¿Diosan utapax qhawqha jisk’a utanakar jaljayatänsa, ukat manqhankir utarux kunas uchasïna?
- ¿Diosan utap lurañ tukuyasax Salomonax kamsasas mayisïna?
- ¿Salomonan mayisïwipaxa wali askïtapxa kunjamsa Jehová Diosax uñacht’ayäna?
- ¿Salomonarux warminakapax kunarus purt’ayapxäna, ukat kunjam jaqiptänsa?
- ¿Kunats Jehová Diosax Salomonatak colerasïna ukat kamsänsa?
Yaqha jiskt’äwinakampi
- Liyt’añamawa 1 Crónicas 28:9, 10.
1 Crónicas 28:9, 10 Davitan aruparjamaxa, ¿sapürusa kamachapxañasasa? (Sal. 19:14; Fili. 4:8, 9.)
- Liyt’añamawa 2 Crónicas 6:12-21, 32-42.
Jaqin lurat utax janiw Jehová Diosar katxaskaspati, ¿kunjamsa ukxa Salomonax uñacht’ayänxa? (2 Cró. 6:18; Hech. 17:24, 25.)
2 Crónicas 6:32, 33 Salomonan arunakapaxa, ¿kunsa Jehová Diosat yatichistu? (Hech. 10:34, 35; Gál. 2:6.)
- Liyt’añamawa 2 Crónicas 7:1-5.
Kunapachatï israelitanakax Jehová Diosan jach’akankañap uñjapxäna ukhaxa wal jupar jach’añchapxäna, ¿ jiwasax Jehová Diosan markapar bendicipanxa kamachapxarakiñasasa? (2 Cró. 7:3; Sal. 22:22; 34:1; 96:2.)
- Liyt’añamawa 1 Reyes 11:9-13.
Tukuykamapuniw Diosampïñasaxa, ¿kunjamsa ukxa Salomonan jakäwipax uñacht’ayistu? (1 Rey. 11:4, 9; Mat. 10:22; Apo. 2:10.)


text:
radiosangabriel.org.bo
Title: San Gabriel Radio, Bolivia markatpacha "Aymar markan arupa"
Keywords: aymara, aymar, marka, markan, aru, arupa, pueblo, cultura, ayni, mink'a, waki, saad, adultos, educación, alternativa, permanente, radiofónica, lengua, módulos, etapas, alfabetización, bilingüe, El Al...
Description: Radio San Gabriel de Bolivia "La voz del pueblo aymara"
radiosangabriel.org.bo is ranked 5337051 in the world (amongst the 40 million domains).
A low-numbered rank means that this website gets lots of visitors.
This site is relatively popular among users in the united states.
It gets 50% of its traffic from the united states .This site is estimated to be worth $3,765.
This site has a low Pagerank(0/10). It has 1 backlinks. radiosangabriel.org.bo has 43% seo score.
radiosangabriel.org.bo Alexa Rank History Chart
radiosangabriel.org.bo Html To Plain Text
San Gabriel Radio, Bolivia markatpacha "Aymar markan arupa" Foro Correo Intranet CASTELLANO | AYMARA QALLT?WI | SAAD | WAKICH?WINAKAPA | QILLQATANAKAPA | LUR?WINAKAPA | JAWILLT'?WINAKAPA | IRNAQIRINAKAPA 1 2 3 4 5 6 7 8 AYMAR SAR?WIS JACH'A?CHAYA?ATAKI Cómo cocinar pescado a la piedra May maya panqaranak u?t'apxa??ni Los poemas también reflejan nuestra realidad ?iq'i phukhu lura? yatxatapxa??ni La autoestima y su importancia ?qué opinan los jóvenes?? Qullan aymar markan aski yat?winakapa Para momentos de meditación QA?AWAX jak?wisatakix wali wakiskiripuniwa Reflexiones para la juventud Amuyt'asipxa?asataki 'para meditar' JUPHAX jak?wisatakix wali wakiskiripuniwa Jumax Yakayak jamach'in pacha yatiyir?tap yatiy?tati? PANKANAKTUQI YATXATA?ATAKI Poesía Estudiantil Aymara Canto Estudiantil Aymara Relatos en Busca de un Autor - 'Amtthap?winaka' Lengua Aymara - Módulo I Lengua Aymara - Módulo II Lengua Aymara - Módulo III Lengua Aymara - Módulo IV Lengua Aymara - Módulo V Lengua Aymara - Módulo VI SIW S?WINAKA Aymar warmin ch'ama tukuwipa 'El sacrificio de la mujer aymara' Pachamaman khuyapayasi?apa 'Bondad de la Pachamama' Tiwulampin wank'umpin sarnaq?wipa Waynamp tawaqumpin munas?wipa 'Amor juvenil' Qaq?ka Wayna Potosí qullun s?wipa Chhijchhimp q'ixuq'ixumpi Sirinamp m? machatampi M? katurin tinkrirkisptatapa K'usillump p? achakumpi Katarin Jaqirkipstatapa Munasi?ax jiwa qurpawa AYMAR ARU YATIQA?ATAKI Aprendamos el idioma aymara Mara phaxsinak aymar arut yatxatapxa??ni Paqa urunaka 'Días de la semana' CULTURA - SAR?WINAKTUQITA Thuqt??winakasa ?nuestras danzas? Aymar sar?win thuqt??winakax pachan pachaniwa ukjamarus yatich?wini, u?a?ch?winiwa, ukatxa chacha warmipuniw thuqt?asitaraki; chachanakaw phusantt?apxi, warminakasti ch?iqaru kupiru muytt?asisaw wali kusisita thuqt?asipxi. yamakis sapa thuqt?ir taman isinakapax m? phich... CULTURA - SAR?WINAKTUQITA P?itat isinaka Qarwa, allpachu, uwija t?arwart p?itat isinakax ?ropas tejidas? sinti askiw janichisataki, junt?uts junt?u, thuruts thuru, qu?ats qu?a, thayats jark?aqasi, yamakis juyphipachatikix khust?atapuniwa, ukjamarus janirakiw kuna usunikisa. Ukataw wakisi juyphi pachana, ukjam... CULTURA - SAR?WINAKTUQITA Jik?i Jik?ix phukhur u?tatawa, ukampis wa?a juyranak jamp?i?ataki lurt?atapuniwa, sa??ni: siwara, tunqu, jawasa, jupha, qa?awa yaqha wa?a juyranakampi qhirit jamp?i?ataki. Jamp?i?atakix jik?ix sum parintaya?a, kunapachati parintat?xi ukjaw wa?a juyrax jich?inta?a. Yahip marka... CULTURA - SAR?WINAKTUQITA XVII Feria Artesanal 2016 El Sistema de Autoeducaci?n de Adultos a Distancia (SAAD - RSG), conmemorando los 30 a?os de funcionamiento y recordando el a?o nuevo andino amaz?nico, convoca a la D?cima S?ptima Feria Artesanal 2016, con el objetivo de fortalecer, valorar y promocionar los trabajos re... CULTURA - SAR?WINAKTUQITA K?ispi?a K?ispi?ax nayrapachanakatpachaw achachil awichanakasax manq?t?asi?ataki janq?u juphata ukjamaraki wila juphat lurt?asipxiritayna. Ukat uk manq?t?asisax k?umarakiw qamasipxiritayna. K?ispi?ax juphat lurt?atawa, jilpachax janq?u juphata, janchisatakix walja ch?ama?chirin... NACIONAL - MARKASAT YATIY?WINAKA Lamar qutax jiwasankiwa Waranqa kimsaqallq pakat p? tunk phisqhani maranx (1825) kunapachati Bolivia markasax utt?askatayna ukjax lamar qutanipunit?tanwa, oc?ano Pac?fico jach?a lamar qutasax pusi pataka kil?metros cuadrados ukch?a tupunitaynawa. Ukat qh?pa maranakatxa, tunka pusini urukipan a... EDUCACI?N - YATICH?WI YATIQ?WITUQITA Yatiqa? utanakanx redes sociales apnaqa?ax yatichataxaniwa Redes sociales apnaqa?ax internettuqiw yatichirinakaru, yatiqirinakaru ukjamaraki awk taykanakarus yatichataxani. Bolivia markanx taqi yatiqa? utanakanwa redes sociales (facebook, Twitter, Instagram?) ukanakax aski amtampi apnaqata?apataki yatichataxani, ukjamarus kuna... Willküru, 31 uru willka kuti phaxsita 2016 marata .: Radio :. ~ Radion utt'as?wipa ~ Phuqh?wi, u?t?wi, amt?winakapa .: Yatxatat utanakapa :. ~ Aymar sar?wisata ~ Aymar arusata ~ Yapuch?wi - uywach?wisata, k'umar jakapxa?asataki ~ Markar yatiya?asataki ~ Televisiontuqi yaticha?ataki ~ Wakich?winak wakt'aya?ataki ~ Qullan arunak yaticha?ataki .: Yatxat?wjanakapa :. ~ Irpa Tayka Ch'uqinayra ~ Aymar aru yatich?wi ~ Panka ulla? uta Subscribe to RSS headline updates from: Powered by FeedBurner .: Chika?chst'asi?ataki :. ~ ERBOL ~ La Salle en Bolivia ~ Jaqi Aru ~ Global Voices Derechos Reservados ? Radio San Gabriel 2011 - 2016 Información: info@radiosangabriel.org.bo - puebloaymara@radiosangabriel.org.bo Webmaster: sistemas@radiosangabriel.org.bo Portal Web: www.radiosangabriel.org.bo El Alto, La Paz - Bolivia
radiosangabriel.org.bo Whois
Domain Name: RADIOSANGABRIEL.ORG.BO


text:
-
Chukiyawunx COBan sayt'atapax janiw k'añaskunakar jan walt'ayawaykiti sasaw jach'unakax sawiyapxi
-
Boliviax jan ch'axwañ saräwiniwa, markanakpur aruskipañ thakhwa yäqi sasaw tata Moralesax arsuwiyi
-
Bolivian ayllun jakasipki jupanakan sarnaqäw amtañ urunakapa
-
García Linera: Jach'unakar kutt'ayasax, Boliviax walja markar uñjañ kamachinak yäqatapw uñt'ayawiyi
-
Tata Moralesax Irupananw yatiqañ utanak luqtawiyi, 14,9 waranq waranq bolivianow tingladonak lurañatak churatäni sawiyiwa
-
Tata Morales: Tata Trumpax "sapaki ukhamarak jan kun kamacht?irjamaw" G20 ukanx Paris Amta jaytjañ munatapat jikxatasiwiyi
-
Chukiyawunx markachirinakaw 233 kamach t'unjañ mayis thakhinak jist'antasipki
-
Argentinat khithanit irpirix Boliviaruw Chili jach'unakar antutatapat jallallt'awiyi
-
Tata Moralesax Yacana qullqichañ utwa ch'ankhanakamp sawutanakamp anqa markanakar aljañatak luqtawiyi
-
@evoespueblo: Boliviax janiw Chili irpirinakan juchhikiñ arunakapx jaysiskaniti
-
Tata Moralesax palla pallanakaruw jach'a utanak luqtawiyi
-
Bolivian ayllun jakasipki jupanakan sarnaqäw amtañ urunakapa
-
Yänakan irxattañapax 3,5% ukjaruk juk'aqtaspa ukaw amtatäski
-
Boliviax anqa markanakar aych aljañatakiw aruskipañ tukuyaski
-
Tata Moralesax Bolivian qullqichañ amtapw Campero provincian 118 mara phuqhäwipanx jach'acht'awiyi
-
Argentinanx pisin jakasirinakax juk'ampw qullq pist'ayasisipki
-
Bolivian ayllun jakasipki jupanakan sarnaqäw amtañ urunakapa
-
Tata Moralesax yampu puriñ chiqwa Nueva Esperanzan luqtawiyi
-
Tata Moralesax qullirinakaruw urupakipan aruntt'awiyi
-
Marka irpirinakamp qullirinakampix mä amtaruw puripxi, ukampix janiw sartasiñax utjxaniti, K'umar Jakäw Uñjir Kamanaruw iyawsapxi


text:
19 YATICHÄWI
¿Khitis Amuyasiri Cheqapa Uywatajja?
Jiwañapajj jakʼankjjäna ukhaw Jesusajj pusi arkirinakapamp tantachasïna: Pedro, Santiago (jan ukajj Jacobo), Juan ukhamarak Andrés. Ukatsti, jupajj kuttʼankani ukat akapachajj tukuskani ukhajj kunanakas pasañapäna uka toqenakat qhanañchkasajja, akham sasaw arkirinakapar jisktʼäna: “¿Khitiraki amuyasiri, cheqap uywatasti, khitirutï uywiripajj utapankirinakjjaru uchawayi, horasaparu manqʼa jupanakaru churañapatakejja?” sasa (Mateo 24:3; 24:45, MT; Marcos 13:3, 4). Uka arunakarjamajja, mä uywirjamaw Jesusajj mä tama uttʼayañapäna ukat jupanakaw qhepa urunakan arkirinakapar manqʼa churapjjañapäna, mä arunjja, Diosan Arupat yatichapjjañapäna. ¿Khitinakarus uttʼaypachäna?
Qollan ajayump ajllita, Jesusan mä qhawqha arkirinakapäpjjewa. Uka ‘uywatajja’, Jehová Diosan Qhanañchirinakapan Oraqpachan Jilïr Irpirinakapa sasin uñtʼatäpjjarakiwa. Uka uywataw Diosan servirinakapar Bibliat apstʼat yatichäwinakap manqʼäkaspas ukham horasapar churi. Ukatwa Jehová Diosan Qhanañchirinakapajj ‘horasapar manqʼanak’ katoqañ suyapjje (Lucas 12:42).
Uka uywataw Diosan utap uñji (1 Timoteo 3:15). ‘Amuyasiri Cheqapa Uywatajj’ aka Oraqenkiri Jehová Diosan markap uñjañatak uttʼayatäpjjewa, Jesusaw uka luräwi jaytawayi, ukatwa Diosan markapan utjir yänakap uñjapjje, Diosan arunakapat yatiyasiñapatak yanaptʼapjje ukat tamanak taypis yatichapjjaraki. Janiw ukakïkiti, Diosan yupaychirinakapar kunanakatï wakisi ukanak horasapar churañatakejja, Diosan arunakap yatiyañataki apnaqaski uka Bibliat apstʼat qellqatanakampisa ukat kunanakatï tantachäwinakansa, jachʼa tantachäwinakansa yatichaski, ukanakampiw Diosan arunakapat yatichapjje.
Uka ‘uywatajj’ cheqapawa, kunattejj Diosan suma yatiyäwinakapsa ukat Biblian yatichäwinakapsa cheqaparuw yatichi, ukat Criston yänakaps wali amuyumpiw aka Oraqen uñji, ukatwa amuyasiri satarakejja (Hechos 10:42). Jehová Diosaw taqe luratanakap bendiciski, ukatwa markapajj jukʼamp jiljjattaski ukat yatichäwinakapas jilarkirirakiwa (Isaías 60:22; 65:13).
Arkirinakapar Diosan Arupat horasaparu yatichañapatakejja, ¿khitirus Jesusajj uttʼayawayi?
¿Kunatsa uka ‘uywatarojj’ cheqapawa ukat amuyasiriwa sasin sissna?


text:
YATIYAÑATAKI (CONGREGACIONAN YATJJATAÑATAKI) Febrero 2016
Aka revistajja, abril phajjsin 4 uru saraqatat mayo 1 urukamaw taman yatjjatasiskani, 2016 marana.
SARNAQÄWI
Jehová Diosaw jupat jan jitheqtañatakejj yanaptʼawayitu
Corwin Robison jilatajj 73 maranakaw Jehová Diosar serviwayi. Estados Unidos markankir Betelansti 60 jila maranakaw serviwayi.
Abrahamajj Diosan amigopänwa
¿Jumajj Jehová Diosan amigopäñ munasmati? ¿Kunjamsa Abrahaman sarnaqäwipajj ukatak yanaptʼiristam?
Diosan amigonakapat yateqasipjjañäni
Rut warmisa, María warmisa, Ezequías reyisa, ¿kunanaksa Diosamp sum apasiñatakejj lurapjjäna?
Jehová Diosarojj kusisit servipjjañäni
Biblian kimsa aski yatichäwinakapaw Diosar kusisita serviskakiñatak yanaptʼiristam.
Jehová Diosat janipun jitheqtañäniti
Jonatán chachan sarnaqäwipajj pusi jan waltʼäwinakanwa Diosat jan jitheqtañatakejj yanaptʼistaspa
Diosat jan jitheqtiri nayra servirinakat yateqasipjjañäni
¿Kunjamsa David, Jonatán, Natán ukhamarak Husai chachanakajj Dios toqet saytʼasipjjatap uñachtʼayapjjäna?
¿KUNANAKAS IMATÄSKI?
Mä auto toqew walja jaqenakar yatiyasïna
1936 marat 1941 marakamajja, Diosan Reinopat walja jaqenakar yatiyañatakiw parlantenakani autojj yanaptʼäna, uka tiemponjja Brasil markan mä qawqha jilat kullakanakakiw utjäna.


text:
Aka yanapt’awix kunanakasa
Chile Markaw qullqimp yanapanix walja lurawinakar jan sum jaytat satañ uraqinak mayiñtak ukat uka uraqinak sum askichas uñjañtaki.
Kun luratanakas yanapatanixa
- Phusphatu sat uka wanumpi wanuchayañtaki
- Kimikump ukanakamp wanuchayañtaki
- Jan alin uraqinakar alinakamp, quranakam satas sumachayaña
- Apsuña, uraqinak jan walir sarayat kimikunakata pichayäña
- Uraqinak sum uñjas, askicht’as samayañawa. Uraqix satañ ukat samarayañawa.
Nayraqat pusirkam yanapawir mantañ munirinakaxa yanapawix satañtakiniwa.
Jisk’a satir jaqinakaru, qullqimp yanapataspaw sum satir yatirinak mayipxasp ukax, ukat satir yatirimp amuyxatas uraqinak sum satantas sarayañataki
Yanapaw luratanakan, qullqix utjiti
Jisa, uka yanapaw qullqinakax sapa maraw mayjaptasispax ukat Ministerio de Agricultura jupanakaw uñjapxi mä suma jaksut tabla sat yanapañtaki. apnaqapxi
Khitinakas mantapxaspax aka yanapawiruxa
Mantapxaspaw taqi satir jaqinaka, uraqin jaqinaka, qullqit uraq mayt’asirinak,chikatat satirinak taqi jupanaka.
Yanapawirux taqininakas mantapxaspaw uraqinak waliptayañtaki, jisk’a satarinakax aka yanapawirux mantapxaspaw uraqinak waliptayañtaki.
Kunamas churapxanix uka yanapawinakxa
INDAP ukhamarak SAG jupanakaw churapxanix mä jawsaw tuqita
Kunjamas churapxanix uka yanapawinakxa
- Jisk’anak satirinaka: 90% ukakamaw yanapapxi taqi lurawinakata.
- Taypir satirinaka: Katuqapxaniw 38% ukakam sapa mara taqi qullqinakat utjirinakata.
- Jach’a satirinaka: Sapa marat taqi aljawinakat 25.000 UF ukatpacha katuqapxaniw 2% uka qullqinak utjir uka marata.
Kunamas mantañax yanapawirxa
INDAP ukhamarak SAG ukatuqinakat mantapxaspaw Chile markamp satirinakampi mä sum amtawir puris uraqinak waliptayañtaki.
Sum yatirinakamp taqi lurawinakax luratañapaw, Qillqat Sarayirinakax INDAP ukhamarak SAG ukatuqin apapxi.
Katuqat lurawinak jupanakaw uñjapxanix ukat mä puntaje churapxani, ukhamarak kawkis nayraqat sarañapaxa ukana.
Khitinakas qillqasipxaspax uka qillqat sarayiriru
Taqi jaqinakaw qillqasipxaspaxa:
- Taqi yatxatat lurawinak yap satir jaqinakatakiwa.
- Mä qillqatamp jupan yatiyawipata yatiyañapaw kunanaks muni ukanakata.
- Sarnaqawipat uñt’ayas apanaqañapaw pä marakam yatintasa.
- Iyaw sañaw jiskt’awinakat taqi yatintatanakata
Qullqi mayamp maysnat uka yanapawita
Yaqha sutimp yanapawinak mayirinakaruxa, juchanchataniw 100% taqi yanapawinakata. Uka yanapaw katuqaschi ukasti juchanchayataniw 200% churat yanapawinakata, ukhamarak janiw uka kimsa yatichawir mantaykaniti.
Chiqanchir sarayirix siwa janiw mayamp yanapawinak maysnati, jan ukasti yaqha yanapawinakax kikparakiw uraqinak satañ yanapawinakaru.
Mäyamp mantaspat uka yanapawiru.
Uka mayit yanapaw tukuyatax, mayamp mayisispaw uka uraqirpach satañtaki, ukanakatakix sum luratañapaw mayitjamaru.
Utjit juchanchawix jan wal yanapawir apirinakaruxa
Jisa. Yanapawinak jan sum apnaqirinakarux (jan ukasti jan walir purispa satañ uraqix terremot laykut ukax mayjawa) janiw uka pä yanapawinakarux mantkapaspati.
Jupaw Aymar arur jaqukipixa / Traductor:
Carlos Cañarí Ramírez, vicepresidente de la Academia Nacional de la Lengua Aymara. Académico de la Universidad de Tarapacá.
Jupanakaw Aymar aru qillqatanakax uñakipt’apxixa / Validador:
Hugo Mamani Mamani , presidente de la Academia Nacional de la Lengua Aymara. Profesor de educación intercultural bilingüe.
Jupaw Aymar qillqat ullixa / Locutor:
Carlos Cañari
Amtawi / Nota: Taqi aka laphin qillqatanakax kamachinakat amuyasipxañamataki ukatakiwa. Janiw arxatirin kamachinakap mayjachaykiti.


text:
¿Aka qellqat %% arut liytʼañ munasmati?
Biblia liytʼañataki | MACHAQ MUNDON JAKIRINAKATAKI DIOSAN ARUNAKAPA
¿Aka qellqat %% arut liytʼañ munasmati?
-
Corderompi 144.000 ajllitanakampi (1-5)
-
Kimsa angelanakan yatiyäwinakapa (6-12)
-
Khitinakatejj Tatitumpi mayakïsin jiwapki ukanakajj kusisipjjpan (13)
-
Pä cosechaw oraqet apthapisi (14-20)
14 Ukatjja Corderoruw Sión Qollu patjjan saytʼat uñjta, jupamp chikajj pataka pusi tunka pusini waranqaniruw uñjarakta, jupanakan paranakapanjja jupan sutipampi Awkipan sutipampi qellqatänwa.
2 Alajjpachat wal suynanir istʼarakta, ukajj walja umanakjama ukhamarak qʼejjo qʼejjonakjamaw wal suynäna. Nayajj istʼkayäta ukajja, cantirinakas arpanakapamp tuktʼasis cantapkaspa ukhamänwa.
3 Mä machaq cantökaspas ukhamwa jupanakajj trono nayraqatana, pusi querubín angelanak nayraqatana ukhamaraki jilïr irpirinak nayraqatan cantapjjäna. Janiw khitis uka machaq canto cantirjamäkänti, jan ukasti khitinakatejj oraqet alatäpkäna uka pataka pusi tunka pusini waranqanikiw cantapjjäna.
4 Jupanakajj janiw warminakamp qʼañuchasipkänti, cheqansa virgen tawaqonakjamäpjjänwa. Kawkirutejj Corderojj sarki ukaruw jupanakajj arkapjjarakïna. Diosatakisa Corderotakisa nayrïr achunakjam jaqenak taypit alatäpjjänwa,
5 janirakiw lakanakapanjja kuna engaños utjkänti, ni kuna manchas jupanakan utjkänti.
6 Alajjpachan jalnaqaskir mä angelaruw uñjarakta. Jupajj wiñay suma yatiyäwinakanïnwa, ukhamat oraqenkirinakaru, taqe markankirinakaru, tribunkirinakaru, kunayman parlani jaqenakaru, kunayman kasta jaqenakaru yatiyañataki.
7 Uka angelajj akham sasaw jachʼat arnaqasïna: “Diosar ajjsarapjjam, jachʼañchapjjarakim, jaqenakar juzgañ horasajj purinjjewa. Ukhamajj khititejj alajjpachsa, oraqsa, lamar qotsa, uma jalsunaksa lurki uka Diosar adorapjjam” sasa.
8 Yaqha payïri angelaw akham sasin arktanïna: “¡Atipjatäjjewa! ¡Jachʼa Babiloniajj atipjatäjjewa! Jupaw qʼañu jucha wal lurañ munatapampejj vinökaspas ukham taqe markanakar umantayäna” sasa.
9 Yaqha kimsïri angelaw akham arnaqasis jupanakar arktanïna: “Maynitejj salvaje animalarusa estatuaparusa adorani, paraparusa amparaparusa marcayasini ukhajja,
10 Diosan colerasiñ vinopjja umantarakiniwa, mä arunjja colerasiñ copapar jan kunamp kitantasin wartʼatäki uka vinopwa umantani. Santo angelanak nayraqatansa Cordero nayraqatansa ninampi azufrempi tʼaqesiyatäniwa.
11 Jupanakan tʼaqesipjjatapatjja, jewqʼejj wiñayans wiñayapatakiw mistuni. Khitinakatejj salvaje animalarusa estatuaparus adorapki, sutipampi marcatas uñjasipki ukanakajja, janiw urus ni arumas samartʼapkaniti.
12 Ukhawa santo jilatanakana, mä arunjja khitinakatejj Diosan mandamientonakap phoqapki Jesusar confiyas jakapkaraki ukanakan aguantapjjañapajj wakisini”.
13 Alajjpachat akham siri mä aru istʼarakta: “Akanak qellqam: khitinakatejj aka tiempot uksarojj Tatitumpi mayakïsin jiwapki uka jiwatanakajj kusisipjjpan. Jïsa, siw espiritojja, jupanakajj luratanakapat samarapjjpan, luratanakapajj jupanakamp chikäskiwa” sasa.
14 Ukatjja mä janqʼo qenay uñjta. Uka qenay patjjanjja, jaqen yoqaparjamaw qontʼat uñjta, pʼeqepanjja mä qori corona asjjatatänwa, amparaparojj mä ari yawiñas aptʼasitarakïnwa.
15 Yaqha angelaw templon santuariopat mistunirakïna, jupajj qenayjjan qontʼatäkäna ukarojj akham sasaw wali jachʼat artʼäna: “Yawiñamampi yawthapiñ qalltam, cosecha apthapiñ horasajj purinjjewa, oraqenkir yapojj suma poqoratäjjewa” sasa.
16 Ukatjja qenay patjjan qontʼatäkäna ukaw oraq yawthapïna, ukhamatwa oraqejj yawthapitäna.
17 Yaqha angelarakiw alajjpachankir templon santuariopat mistunïna, jupajj mä ari yawiñas aptʼatarakïnwa.
18 Yaqha angelaw altarat mistunirakïna, jupajj ninjjaru munañanïnwa. Khititejj ari yawiñanïkäna ukarojja, akham sasaw wali jachʼat artʼarakïna: “Ari yawiñamampi yawthapiñ qalltam, oraqenkir uvas cosecha yawthapim, uvasanakajj suma poqoratäjjewa” sasa.
19 Ukatjja uka angelajj oraqe yawthapïna. Oraqenkir uvas yapu yawthapisajja, uvas chʼirwañ jachʼa lugararuw jaqontäna, ukajj Diosan colerasiñapamp sasiwa.
20 Uvasanakajj marka anqäjjan takitänwa. Uka uvas chʼirwañ lugaratjja, caballonakan jakimapkamaw wilajj mistüna, niya kimsa pataka kilometronak ukchʼaruw wilajj saratatarakïna.
Apayaña
Apayaña
MACHAQ MUNDON JAKIRINAKATAKI DIOSAN ARUNAKAPA
Apocalipsis 14
Aymara
Biblia liytʼañataki
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
¿Jumajj amttati?
¿Aka qhepa phajjsinakan Yatiyañataki sat revista mistkäna uk liytʼtati? Ukhamächi ukhajja, aka jisktʼanakar qhanañchtʼma:
Jan walinakatak Biblia apnaqapki ¿uk kunjamsa uñjañasa?
Yaqhepajj Biblia janjasin kawkïr tʼaqtï nayraqat uñjapki ukwa liytʼapjje ukat ukas yanaptʼkaspa ukham amuyapjje. Ukampis cheqa cristianonakajj janiw Biblian yanaptʼap ukham thaqhapkiti. Jan ukasti Bibliat sum yatjjatapjje (12/15, 3 jana).
“Akapachajj” tʼunjatäkani ukhajj ¿kunas pasani?
“Akapachajj” tukusiniwa sasajja, janiw Oraqen tʼunjäwipat parlkiti, antisas Diosan munañap jan lurapki ukanakan tʼunjäwipatwa parlaski (1 Juan 2:17). Ukhamajj aka Oraqesa ukat suma jaqenakasa qhespiyatäpjjaniwa (1/1, 5 janat 7 janakama).
Abelajj jiwatäkchisa, ¿kunjamsa parlaskakistu? (Heb. 11:4.)
Jupajj chʼollqhe iyawsäwinïnwa. Jiwasajj jupatwa yateqassna. Jichhürunakan iyawsäwip toqew parlaskakistu (1/1, 12 jana).
¿Kunanakas Jehová Diosat jitheqtayistaspa?
Trabajo jan ukajj profesión, kuna kasta kʼuchirtʼäwinaksa ajlltan ukanaka, tamat jaqsut familiarampi chikachasiña, jichhak uñstki uka aparatonak jan sum amuyasis apnaqaña, kʼumar jakasiñ toqet sinti llakisiña, qollqe munaña ukat jachʼa jachʼa tukuña (1/15, 12 janat 21 janakama).
Moisesajj wali altʼat chuymanïnwa, ¿kunsa jupat yateqassna?
Moisesajj pʼeqtʼirjamajj janiw jachʼa jachʼa tukkänti ni jupa pachparukis atiniskänti, jan ukasti Jehová Diosaruw atinisïna. Jiwasajj janipuniw kun lurañ sum yatisasa, chʼamanïsasa jan ukajj peqtʼirïsas jachʼa jachʼa tukuñ munktanti, jan ukasti Jehová Diosaruw confiyasiñ muntanjja (Pro. 3:5, 6). (2/1, 5 jana.)
¿Jiwatat jaktanipkani ukanakajj kawkins jakapjjani?
144.000 ajllitäpki ukanakakiw alajjpachan jakapjjani. Ukat jila partejja aka Oraqen wiñay jakasiñatakiw jaktanipjjani (3/1, 6 jana).
Israelitanakajj ‘chuymanakapan janiw Diosar uñtʼapkänti’ ukajja, ¿kun sañs muni? (Jer. 9:26.)
Jupanakajj janiw Jehová Diosar taqe chuyma istʼjjapjjänti ukat kunanakatï chuymapansa, amuyunakapansa ukat amtanakapansa Diosamp sum apasiñatak jarktʼkaspäna ukanakwa apanukupjjañapäna (Jer. 5:23, 24). (3/15, 9 ukat 10 jananaka.)
¿Kunatsa Jesusajj kusisit jakasïna?
Jesusajj Diosan munañap lurañatakiw jakäna. Jupajj awkiparusa ukat jaqenakarus wal munasïna. Ukhamarusa, Jesusajj Awkipan munatätapsa askit uñjatätapsa sum yatïna. Ukanakaw wali kusisit jakasiñatakejj munasi (4/1, 4 ukat 5 jananaka).
¿Diosan markapajj aka Oraqen kunjam uttʼayatäpjjesa?
Oraqpachankir Jilïr Irpirinaka, sucursal sarayirinaka, tamanak tumptʼir jilatanaka, taman irpir chuymaninaka, tamanaka ukat yatiyirinaka (4/15, 29 jana).
¿Diosajj juiciop apayasajj sinttʼasïnwa sasajj kunats sissna?
Jupajj jan wali jaqenakar juiciop apayanisajj janiw kusiskiti (Eze. 33:11). Kuntï nayra tiempon lurkäna ukanakajj wali munasirïtapwa uñachtʼayistu, janïr juicio apayankasajj yatiyapunirïnwa. Ukajja, jutïrin utjkani uka juicionakapat qhespiñatakiw mä suytʼäw churistu (5/1, 5 ukat 6 jananaka).
Jan wali luririnakarojja, ¿israelitanakajj lawar chʼakkatasat jiwayapjjerïna?
Janiwa. Nayrajja, walja markanakanwa ukham lurapjjerïna. Ukampis Hebreo Arut Qollan Qellqatanak qellqaskäna uka tiemponjja, jan wali luririnakar janïr lawar chʼakkatkasajj jiwayapjjänwa (Lev. 20:2, 27). Ukjja taqenin uñjapjjañapatakiw ukham lurapjjerïna (5/15, 13 jana).
¿Kunatsa oraqpachan sumankañajj jan utjkpacha?
Kunattejj janiw jupanak pachpa apnaqasiñatak luratäpkiti (Jer. 10:23). Ukat niyakejjay Supayajj akapach apnaqchejja, jaqenakajj janiw sumankañ apanipkaspati (1 Juan 5:19). (6/1, 16 jana.)


text:
¿Aka qellqat %% arut liytʼañ munasmati?
Biblia liytʼañataki | MACHAQ MUNDON JAKIRINAKATAKI DIOSAN ARUNAKAPA
¿Aka qellqat %% arut liytʼañ munasmati?
-
Sarnaqatasas parlatasas qʼomäñapawa (1-5)
-
Qhanan wawanakapjam sarnaqapjjam (6-14)
-
Espíritu santompi phoqtʼatäpjjam (15-20)
-
Chacha warminakatak ewjjtʼanaka (21-33)
5 Ukhamasti Diosan munat wawanakapjamajj jupat yateqasipjjam,
2 munasiñan sarnaqasipkakim, kunjamtï Cristojj munaskistojj ukhama, jupajj mä suma qʼapkir ofrendaru ukhamarak sacrificior uñtataw jiwasanak laykojj jakäwip Diosar loqtasïna.
3 Qʼañu juchasa, taqe ajjtaskañanak lurañasa, jan ukajj maynitakik taqe kun munañasa janipun jumanak taypinjja arsutäpanti. Santo jaqenakajj janiw ukanak parlapjjañapäkiti.
4 Janirak jan phenqʼani sarnaqañasa, jan amuytʼasis parlañasa, jan wali arunakamp sawkasiñas jumanak taypin utjpanti, ukanakajj janipuniw walïkiti, antisas jumanakajj yuspärasirïpjjam.
5 Jumanakajj akanak yatipjjtawa, amuyapjjaraktawa: janiw qʼañu juchan sarnaqer jaqesa qʼañunak lurir jaqesa Criston apnaqat Diosan Reinop katoqkaniti, ni jupatakik taqe kun munir jaqesa, ukajj idolonakar adorañampi sasiwa.
6 Jan jumanakajj khitimpisa jan kunatak servir arunakampejj engañjayasipjjamti, ukanak kawsaw Diosan colerasiñapajj jan istʼasir jaqenakjjar jutaski.
7 Ukhamajj jan jupanakjam lurapjjamti.
8 Mä tiemponjja jumanakajj chʼamakar uñtatäpjjayätawa, jichhajj Tatitumpi mayakëjjapjjatam laykojja qhanar uñtatäjjapjjtawa. Ukhamajj qhanan wawanakapjam sarnaqasipkakim.
9 Uka qhanajj taqe kunansa suma chuymanïñataki, kunatejj cheqapäki uk lurañataki ukhamarak cheqapar sarnaqañatakiw yanaptʼistu.
10 Luratanakamajj Tatitutak walïskiti janicha ukjja amuyapjjapunim.
11 Janirak chʼamakankir inamay luräwinak jukʼamp lurjjapjjamti, antisas ukanak qhanar apsunipjjam.
12 Kunanaktï jupanakajj jamasan lurapki ukanakat parlañas mä phenqʼawa.
13 Qhanan utjatap laykojja, taqe kunas qhanaruw apsusi, taqe kunas qhanaruw tukuraki.
14 Qellqatanjja siwa: “Sartam, ikir jaqe, jiwatanak taypit sartam, ukhamat Cristojj jumjjar qhantʼaniñapataki” sasa.
15 Ukhamajj kunjamsa sarnaqasipkta uk sum amuyasipjjam, jan jumanakajj jan amuytʼasir jaqenakjam sarnaqapjjamti, antisas yatiñan jaqenakjam sarnaqapjjam.
16 Jan wali urunakankatas laykojj jan tiempjja ina chʼusar aptʼapjjamti.
17 Ukhamajj jan jukʼampejj jan amuytʼasir jaqer tukupjjamti, antisas kun lurapjjañamsa Jehová Diosajj muni uk amuyasipkakim.
18 Janirak vinompis machjasipjjamti, machañajj jan wali thakiruw api, antisas espíritu santomp phoqtʼatäñatak chʼamachasisipkakim.
19 Salmonakampi, Diosar jachʼañchäwinakampi, adorañ cantonakampi maynit maynikam chʼamañchtʼasipjjam, Jehová Diosarojj cantonakampi chuymatpach jachʼañchapjjarakim.
20 Dios Awkisarojj taqe kunatsa yuspärapjjapunim, Jesucristo Tatitusan sutipjjaru.
21 Cristor wali respetompi uñjapjjatamatjja, maynit maynikam istʼasipjjam.
22 Casarat warminakajja kunjamtï Tatitur istʼapkejja ukhamarak chachanakapar istʼapjjpan,
23 chachasti warmipan pʼeqepawa, kunjamtï Cristojj congregacionan pʼeqepäki ukhama, jupaw uka cuerpon salviripajja.
24 Cheqansa kunjamtï congregacionajj Cristor istʼkejja, ukhamarakiw casarat warminakajj chachanakapar taqe kunansa istʼapjjañapa.
25 Casarat chachanaka, warminakamarojj munasisipkakim, kunjamtï Cristojj congregacionar munaski, congregación laykus jakäwip loqtaskäna ukhama.
26 Jupajj congregacionar qʼomachañatakiw uk luräna. Jupajj umampi, mä arunjja Diosan arunakapamp jareqtʼasaw congregacionar qʼomachäna,
27 ukhamat congregacionarojj jupa nayraqatan wali kʼajkiri, jan kuna manchani, jan sipʼuni, jan kuna jan walini, jan ukasti santo jan kuna kamachtʼata uñstayañataki.
28 Casarat chachanakajj ukhamarakiw warminakaparojj pachpa cuerpoparjam munasipjjañapa. Warmipar munasir chachajja, jupa pachpaw munasi.
29 Janiw khitis pachpa cuerpoparojj kunäkipans uñiskiti, antisas manqʼayiwa, wali munasiñampiw uñjaraki, kunjamtï Cristojj congregacionampejj lurki ukhama,
30 jiwasajj jupan cuerpopankirïtanwa.
31 “Ukatwa chachajj awkiparus taykaparus jaytjjani, ukatjja warmipampiw mayachasjjarakini, panipajj mä jañchikëjjapjjaniwa”.
32 Diosan uka imantat amtapajj wali jachʼawa, nayajj Cristompita congregacionampitwa parlaskta.
33 Kunjamtï sapa maynejj jupa pachpar munaskejja, ukhamarakiw sapa maynis warmipar munasiñapa. Casarat warmejj chachaparojj wali respetompiw uñjañaparaki.
Apayaña
Apayaña
MACHAQ MUNDON JAKIRINAKATAKI DIOSAN ARUNAKAPA
Efesios 5
Aymara
Biblia liytʼañataki
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
15 YATICHÄWI
¿Kunjamsa irpir chuymaninakajj tamar yanaptʼapjje?
Jehová Diosan markap sarayirinakajj janiw pagatäpkiti. Jan ukasti, ‘Tatitun tamap uñjapjjañapatakejj’ yatjjattʼat jilatanakaruw uttʼayasi, kunjamtï nayrïr cristianonakajj lurapjjerïna ukhama (Hechos 20:28). Uka irpir chuymaninakasti, Diosar yupaychañan suma saytʼatäpjjewa, jupanakaw Diosan tamap uñjapjje ukat sarayapjjaraki, ukjja ‘janiw phoqham sat laykuki, ni qollqe munañ laykukisa lurapkiti, jan ukasti taqe chuymaw [“Dios nayraqatan”, NM] lurapjje’ (1 Pedro 5:1-3). ¿Kunjamsa jilat kullakanakar yanaptʼapjje?
Jupanakaw tamankirinakar sum uñjapjje. Irpir chuymaninakaw tama sarayapjje ukat Diosar jakʼachasipjjañapatakiw tamar yanaptʼapjjaraki. Jehová Diosaw jupanakar uttʼayi, uk yatisajj janiw jilat kullakanakar munañapar apnaqapkiti, jan ukasti kusisit jikjjatasipjjañapatakiw yanaptʼapjje (2 Corintios 1:24). Mä awatirejj wali munasiñampiw sapa mayni uwijanakapar uñji, ukhamarakiw irpir chuymaninakajj Diosan tamapat sapa maynir uñtʼañatak chʼamachasipjje (Proverbios 27:23).
Diosan munañap lurapjjañapatakiw yanaptʼapjje. Sapa semanaw irpir chuymaninakajj tantachäwinak sarayapjje, uka tantachäwinakaw Diosar yupaychañan jilat kullakanakar chʼamañchi (Hechos 15:32). Uka jilatanakaw Diosan arunakapat yatiyasiñapatak pʼeqtʼapjje, tamankirinakampis yatiyapjje ukat kunjamsa yatiyasiñapa uksa yatichapjjaraki.
Sapa mayniruw yanaptʼapjje. Diosar yupaychañ chʼamañchtʼañatakiw jilat kullakanakar visittʼapjje ukat tantachäwinakansa jupanakampejj parltʼapjjarakiwa. Ukatjja Qollan Qellqatanakampiw chʼamañchtʼapjje ukat chʼuymachtʼapjjaraki (Santiago 5:14, 15).
Irpir chuymaninakajj janiw taman luräwinakapampik phoqhapkiti, jan ukasti niya taqeniw familiapar uñjapjje ukat trabajapjjaraki. Uka jilatanakajj walja lurañanakampiw phoqhapjje, ukatwa wali respetompi uñjatäpjjañapa (1 Tesalonicenses 5:12, 13).
¿Kunanaksa irpir chuymaninakajj lurapjje?
¿Kunjamatsa sapa maynir munasipjjatap uñachtʼayapjje?


text:
1Akax, Jesusan nayra awkinakapan sutipatkam aytatawa, jupax Davidampita, Abrahamampit saraqirïnwa. 2Abrahamax Isaacan awkipänwa, Isaacasti Jacobun awkipänwa, Jacobux Judá chachampina, jilanakapampin awkipänwa. 3Judá chachax Fares, Zérah chachanakan awkipänwa, taykapasti Tamar satänwa. Faresax Hesronan awkipänwa, Hesronasti Araman awkipänwa. 4Aramax Aminadaban awkipänwa, Aminadabasti Naasonan awkipänwa, Naasonasti Salmonan awkipänwa. 5Salmonax Boozan awkipänwa, taykapax Rahab satänwa. Boozasti Obedan awkipänwa, taykapax Rut satänwa; Obedax Jesen awkipänwa. 6Jesé chachasti David reyin awkipänwa. David reyix Salomonan awkipänwa, Salomonan taykapasti Urías chachan warmipänwa. 7Salomonax Roboaman awkipänwa, Roboamasti Abiasan awkipänwa, Abiasasti Asan awkipänwa. 8Asá chachax Josafatan awkipänwa, Josafatasti Joraman awkipänwa, Joramasti Oziasan awkipänwa. 9Oziasax Jotaman awkipänwa, Jotamasti Acazan awkipänwa, Acazasti Ezequiasan awkipänwa. 10Ezequiasax Manasesan awkipänwa, Manasesasti Amonan awkipänwa, Amonasti Josiasan awkipänwa. 11Josiasax Joaquinampina, jilanakapampin awkipänwa, uka urunakan israelitanakax Babilonia markar katuntat apatäpxäna. 12Uka qhipatsti, Joaquinax Salatielan awkipänwa, Salatielasti Zorobabelan awkipänwa. 13Zorobabelax Abihudan awkipänwa, Abihudasti Eliaquiman awkipänwa, Eliaquimasti Azoran awkipänwa. 14Azorax Sadocun awkipänwa, Sadocusti Aquiman awkipänwa, Aquimasti Eliudun awkipänwa. 15Eliudux Eleazaran awkipänwa, Eleazarasti Matanan awkipänwa, Matanasti Jacobun awkipänwa. 16Jacobux Josean awkipänwa, Joseasti Marian chachapänwa, uka Mariaw Jesusan taykapaxa, Cristo sapktan ukana. 17Ukhamasti Abrahamat Davidkamax tunka pusin mita jaqinakaw utjäna. Davidat qalltasina, israelitanakax Babiloniar katuntat apatäpkän ukürkamax, tunka pusin mita jaqinakaw utjäna, ukatsti katuntat apatäpkän ukürut Criston yurïwipkamax tunka pusin mita jaqinakaw utjarakïna. 18Jesusan yurïwipax akhamänwa: María taykapax Joseampi jaqichasiñatak parlatänwa; ukampis janïr chikthapkasin Qullan Ajay tuqi usur jaqiptäna. 19José chachapax aski jaqïnwa, jupasti Mariarux janiw p'inqachayañ munkänti, ukat jamasat jaytanukxañ munäna. 20Ukham lup'iskiriruw, Tatitun angelapax samkan uñstäna, ukat sarakïna: “José, Davidan yuqapa, Mariar warmimat katuqañ jan axsaramti, yurkani uka wawax Qullan Ajay tuqiw utji. 21Mariax mä yuqall wawa wawachasini, juparusti JESÚS sasaw sutichäta, juparakiw markaparux juchapat qhispiyani” sasa. 22Taqi ukanakasti kuntix Diosax profetap tuqi arskatayna ukarjamaw phuqhasiskäna. 23“Chacha jan uñt'ir mä tawaquw usur jaqiptani, jupasti mä yuqall wawa wawachasini, juparusti Emanuel sutimpiw sutichani” (ukasti: “Diosax jiwasampiwa” sañ muni). 24Joseasti ikit sartasinxa, kunjämtix Tatitun angelapax jupar sawaykatayna ukham luräna, Mariarusti warmipat katuqxäna. 25Ukampis wawanïñapkamax janiw chacha warmjam mayachasipkänti. Wawarusti JESÚS sasaw sutichäna.
Copyrighted Material
Learn More


text:
¿Aka qellqat %% arut liytʼañ munasmati?
Biblia liytʼañataki | MACHAQ MUNDON JAKIRINAKATAKI DIOSAN ARUNAKAPA
¿Aka qellqat %% arut liytʼañ munasmati?
-
Jesusampi Nicodemompi (1-21)
-
Juanan Jesusjjat qhep qhepa qhanañchatapa (22-30)
-
Alajjpachat jutiri (31-36)
3 Fariseonak taypin mä jaqew utjäna, Nicodemo sutini, jupajj judionakan mä jilïripänwa.
2 Jupajj arumaw Jesusan ukar jutäna, sarakïnwa: “Rabí, nanakajj yatipjjtwa, jumajj Diosan khitanit yatichirïtawa. Janiw khitis jumjamajj uka milagronak lurkaspati, janitejj Diosajj jupampïkaspa ukhajja” sasa.
3 Uk satasti Jesusajj jupar sarakïnwa: “Cheqpachapuniw sissma, janitï maynejj mayamp naskaspa ukhajja, janiw Diosan Reinop uñjkaspati” sasa.
4 Nicodemojj jupar sarakïnwa: “¿Kunjamarak maynisti jilïrëjjasin mayamp nasispasti? Janiw khitis taykapan purakapar mayamp mantasin naskaspati” sasa.
5 Jesusasti jupar sarakïnwa: “Cheqpachapuniw sissma, janitï maynejj umampita espíritu santompita naskaspa ukhajja, janiw Diosan Reinopar mantkaspati.
6 Kunatï jañchit naski ukajj jañchikiwa, kunatï espíritu santot naski ukajj espiriturakiwa.
7 Jumanakajj mayamp nasipjjañamaw satajja jan musparamti.
8 Kawksarutï munki uksaruw thayajj thaytʼi, thaytʼanitapsa istʼaraktawa. Ukampis kawkitsa thayajj juti, kawksa toqerus sari ukjja janiw yatktati. Taqe khitinakatï espíritu santot nasipki ukanakampejj ukhamarakiwa” sasa.
9 Uk satasti Nicodemojj sarakïnwa: “¿Kunjamarak ukanakajj pasaspasti?” sasa.
10 Jesusasti akham sasaw jupar säna: “Jumajj Israel markan yatichirïkasasa, ¿janit ukanak yatkta?
11 Cheqpachapuniw sissma, kuntï nanakajj yatipkta ukwa parlapjjta, kuntï uñjapkta ukwa qhanañchapjjarakta. Kuntï nanakajj qhanañchapkta ukjja, janiw jumanakajj katoqapktati.
12 Kunatï aka oraqen utjki ukanakatwa nayajj parlapjjsma, ukhampachas jumanakajj janiw creyipktati. Ukhamajj nayatï alajjpachan utjki ukanakat parlapjjerisma ukhajja, ¿kunjamarak creyipjjasmasti?
13 Ukhamarus janiw khiti jaqes alajjpachar makatkiti, jan ukasti khititejj alajjpachat saraqanki ukakiwa, ukasti jaqen Yoqapawa.
14 Kunjamtï Moisesajj wasaran mä asiru aptkänjja, ukham aptatäñaparakiw jaqen Yoqapajja,
15 ukhamat taqe khitinakatï jupar creyipki ukanakajj wiñay jakañ katoqapjjañapataki.
16 ”Diosajj akapachar wal munatap laykuw mä sapa Yoqap churäna, ukhamat taqe khitinakatï jupar confiyapjjatap uñachtʼayapki ukanakajj jan jiwapjjañapataki, jan ukasti wiñay jakañ katoqapjjañapataki.
17 Diosajj janiw Yoqapjja akapachar juzgañatak khitankiti, jan ukasti akapachan jupa taypi salvasiñapatakiw khitani.
18 Khititejj jupar confiyki ukajja, janiw juzgatäkiti. Khititejj jupar jan confiyki ukajja, niyaw juzgatäjje, Diosan sapa Yoqapan sutipar jan confiyatap layku.
19 Cheqpachansa qhanajj akapachar jutiwa, jaqenakajj uka qhanar munañat sipansa chʼamakaruw munapjje, jan walinak lurapjjatap layku, ukatwa jupanakajj juchañchatäpjjani.
20 Khititejj jan walinak lurki ukajj qhanar uñisiwa, janirakiw qhanarojj jutkiti, ukhamat luratanakapajj jan qhanstañapataki.
21 Khititejj kuns cheqapar lurki ukajja, qhanaruw juti, ukhamat luratanakapajj Diosan munañaparjam luratätap uñachtʼayasiñapataki”.
22 Ukatsti Jesusajj discipulonakapamp chikaw Judeankir jiskʼa markanakar mantäna. Ukanwa jupanakamp chikajj mä qhawqha tiempo quedasïna, jaqenakarus bautisarakïnwa.
23 Ukhamarus Juanajj Salim jakʼankir Enón markanwa bautisaskäna, ukansti walja umaw utjarakïna. Jaqenakajj jupan ukar sarasipkakïnwa, Juanajj jupanakar bautisarakïnwa.
24 Uka tiempotakejj janïraw Juanajj carcelan llawintatäkänti.
25 Juanan discipulonakapajj mä judío jaqempiw qʼomachasiñ toqet jiskhisipjjäna.
26 Ukatwa jupanakajj Juanan ukar jutasin akham sapjjäna: “Rabí, uñjam, khititï Jordán Jawir khurkatan jumamp chikäskäna, jupjjat qhanañchkayäta uka jaqew bautisaski, taqeniw jupan ukar sarasipki” sasa.
27 Uk satasti Juanajj sarakïnwa: “Janitï Diosajj churkaspa ukhajja, janiw jaqejj kunsa katoqkaspati.
28 ‘Janiw nayajj Cristökti, jan ukasti jupan nayrap khitanitätwa’ sasin sapkayäsma uka toqet jumanak pachpaw qhanañchapjjestajja.
29 Khititejj casarasir tawaqompïki ukaw casarasir waynajja. Kunapachatï casarasir waynan amigopajj saytʼasi, casarasir waynan arunakap istʼaraki ukhajja, walpun kusisi. Nayajj ukhamarakiw kusista.
30 Jupan luräwinakapajj jachʼaruw tukuskakiñapa, nayan luräwinakajajj jiskʼaruw tukuskakiñapa”.
31 Khititejj alayat jutki ukajj taqenit sipansa jilankiwa. Khititejj aka oraqenkki ukajj oraqenkiriwa, kunatï oraqen utjki ukanakwa parlaraki. Khititejj alajjpachat jutki ukajj taqenit sipansa jilankiwa.
32 Kuntï jupajj uñjki, istʼkaraki ukjjatwa qhanañchi, ukampis janiw khiti jaqes jupan arunakapjja katoqkiti.
33 Ukhamarus jupan arunakap katoqki ukajja, Diosan cheq parlirïtapwa qhanañchi.
34 Diosan khitanitäki ukajja, Diosan arsutanakapatwa parlaraki, Diosajj janiw espíritu santo jukʼat jukʼat churkiti.
35 Awkisti Yoqarojj munasiwa, taqe kunwa amparapar katuyaraki.
36 Yoqar confiyki ukajja, wiñay jakañwa katoqani. Yoqar jan istʼki ukajja, janiw wiñay jakañ uñjkaniti, jan ukasti Diosan colerasiñapaw jupjjankani.
Apayaña
Apayaña
MACHAQ MUNDON JAKIRINAKATAKI DIOSAN ARUNAKAPA
Juan 3
Aymara
Biblia liytʼañataki
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
CRISTIANJAM JAKAÑATAKI UKAT YATIYAÑATAKI Julio 2017
Yatiyañatak yanaptʼanaka
Yatiyañataki revistampi, kunatsa tʼaqesiñajj utji uka toqet yatiyañatak yanaptʼanaka. Kunjamsa yatiyasma ukjja juma pachpaw uka yanaptʼanakarjam wakichtʼasisma.
BIBLIAN SUMA YATICHÄWINAKAPA
¿Jumajj istʼasiri machaq chuymanïtati?
Istʼasir chuymanïñajja, ¿kunjamsa suma kʼuchirtʼäwinaka ajlliñatakisa, isisiñatakisa kʼachachasiñatakisa yanaptʼistaspa? Istʼasir machaq chuymanïñajja, ¿kamsañsa muni?
BIBLIAN SUMA YATICHÄWINAKAPA
¿Kuntï arsktan ukanak phoqtanti?
Sedequías reyejj arsutap jan phoqatapatjja, ¿kuna jan walinakas utjäna? ¿Kunsa ukat yateqsna?
BIBLIAN SUMA YATICHÄWINAKAPA
Jehová Diosajj juchanakas perdonistu ukhajja, janiw mayampsa amtasjjeti
¿Biblian kawkir sarnaqäwinakas Diosan perdonasirïtap uñachtʼayistu? David reyiru, Manasés reyiru ukhamarak apóstol Pedroru Jehová Diosan perdonatapajja, ¿kunatsa Diosajj perdonistaniwa sasin confiyañatak yanaptʼistaspa?
CRISTIANJAM JAKAÑATAKI
¿Juchanakam perdonasjjtati?
Jehová Diosajj juchanakas perdonistuwa, ukampis jiwas pachpa juchanakas perdonasiñajj chʼamakïspawa. ¿Kunas yanaptʼistaspa?
BIBLIAN SUMA YATICHÄWINAKAPA
Khititï reyjam apnaqañatak derechonïki ukaruw apnaqañajj waktʼi
Ezequiel profetajj khititï reyjam apnaqañatak derechonïki ukaruw apnaqañajj waktʼi sasin säna uka arunakajja, ¿kunjamsa Jesusar phoqasïna? ¿Kunsa ukajj Jehová Diosat yatichistu?
CRISTIANJAM JAKAÑATAKI
Utat uta yatiykasajja cristianjam sarnaqañäni
Utat uta yatiykasajja, jaqenakajj inas uñchʼukisipkchistu jan ukajj istʼasipkchistu. Jiwasajj janiw uk amuyasknati. ¿Kunjamatsa suma cristianötas uñachtʼaysna?
BIBLIAN SUMA YATICHÄWINAKAPA
Tiro markat parlir profeciajja Jehová Diosan Arupar confiyañatakiw yanaptʼistu
Ezequielajj Tiro markan tʼunjäwipat qellqkäna uka profeciajja, kunjamtï qellqatäkäna ukarjamapuniw phoqasïna.